Mən hərbi ekspert deyiləm, sadəcə, sonuncu Qarabağ savaşından bu yana məsələnin hərbi və siyasi aspektləri ilə bağlı oxuduğum materiallar əsasında ümumi fikirlərimi bölüşmək istərdim. Düzdür, “Qalibləri mühakimə etmirlər” aforizminin öz yeri var, amma onu da qeyd etmək lazımdır ki, Azərbaycan məhz “ədalətli müharibə”də qələbə çaldı, bu qələbə isə siyasi və hərbi faktorların lazım olan vaxtda üst-üstə düşməsi ilə təmin olundu.\nBu gün sosial şəbəkələrdə tez-tez səslənən fikirlərdən biri də budur ki, ölkəmiz müharibəni hansısa dövlətlərin icazəsi ilə udub, eyni zamanda bu fikri söyləyənləri kəskin qınayaraq, onları ordumuzun işinə kölgə salmaqda günahlandıranlar da var. Məsələyə soyuq başla nəzər salanda aşağıdakı nəticələrə gələ bilərik:\nAzərbaycan rəhbərliyi, sözsüz ki, torpaqları azad etməyə start verməzdən öncə geosiyasi reallıqları nəzərə alıb, eləcə də üzləşəcəyi risk və təhdidləri təhlil edib. İstənilən halda, ölkə üçün ən vacib olan məqam RF-nin ən azından, neytral mövqe sərgiləməsi idi ki, buna qismən nail olundu. Söhbət rəsmi Moskvanın müharibənin gedişatına birbaşa irihəcmli hərbi birləşmələr səviyyəsində müdaxiləsindən gedir. Düzdür, Azərbaycan prezidenti İlham Əliyev xalqa olan telemüraciətlərinin birində etiraf etdi ki, Rusiyadan Ermənistana silah-sursat səviyyəsində hərbi yardımlar edilir, ancaq o, öz çıxışında birbaşa rəsmi Moskvanı məlum səbəblərdən qınamadı. Rusiya, bəlli olduğu kimi, istər prezident administrasiyası, istərsə də xarici işlər nazirliyi səviyyəsində hərbi əməliyyatların ilk günlərindən etibarən bir neçə dəfə “Müharibə Azərbaycan ərazisində gedir” bəyanatları verməklə bir növ neytral mövqe sərgilədi. Sadəcə Azərbaycan Fransanın və bir sıra Avropa ölkələrinin siyasi təzyiqi ilə üzləşdi ki, onları da sırf müharibəni dayandırmaq baxımından effektiv saymaq olmazdı. Hətta 10 noyabr atəşkəsindən sonra deyil, hərbi əməliyyatlar zamanı Fransa və Belçikanın qanunverici orqanları Azərbaycana qarşı məlum bədnam qətnamələri qəbul etsəydi belə, bu sənədlər deklarativ xarakter daşıdığına görə proseslərə bizim maraqlara zərbə vuracaq səviyyədə təsir etməzdi.\nBir sözlə, Azərbaycan uyğun geosiyasi şəraitdə düzgün seçim etməklə bacara biləcəyi işləri görə bildi. Biz hətta 1991-92-ci illərlə müqayisədə daha çox Dağlıq Qarabağ ərazisinə nəzarət əldə edə bildik ki, - ətraf 7 rayonun azad olunması öz yerində, - bu özü ciddi uğur sayılmalıdır.\nQaldı ki, 44 günlük müharibənin hərbi aspektlərinə, bu barədə istər yerli, istərsə də xarici mətbuatda ilkin təhlil yazılarına rast gəlmək olar. O yazılardan çıxan nəticələri tezislər şəklində vermək istərdik:\nBu müharibə xarakter etibarilə hardasa blitzkriq (hərfi tərcüməsi: ildırımsürətli), yəni qısamüddətli sayıla bilər.\nAzərbaycan ağıllı hərbi planlaşdırma hesabına torpaqlarını azad edə bildi və sonda işğalçıların mərkəzi Xankəndiyə daxil olmaq imkanı əldə etdi. (Xankəndinin alınmaması başqa söhbətin mövzusudur.) Üstəlik, Ermənistan prezidenti Nikol Paşinyanın özünün etiraf etdiyi kimi, on beş minlik erməni hərbi qruplaşması mühasirəyə düşdü ki, məhz onların məhv olma mümkünlüyü Ermənistanı 9 noyabrda atəşkəs imzalamağa məcbur etdi.\nAzərbaycan ənənəvi (döyüş təyyarələri, ağır texnika, artilleriya və s.) və modern (Türkiyə, İsrail və yerli istehsal PUA-lar) silahların sintez şəklində istifadəsi hesabına uğurlu əməliyyatlar həyata keçirə bildi.\nAzərbaycanın qələbəsini təmin edən faktorlardan biri – hava məkanında üstünlük və düşmənin hava hücumundan müdafiə qüvvələrini (S 300 qurğuları və s.) məhv etməsi idi, bu da öz növbəsində müharibənin gedişatına həlledici təsir göstərdi.\nAzərbaycan Xüsusi Təyinatlı Qüvvələri (XTQ) bu müharibənin qısa müddətli olmasını təmin edən əsas elementlərdən biri oldu və Şuşanın alınmasında atıcı silahlarla silahlanmış XTQ-nin göstərdiyi şücaət hərb tarixinə düşdü.\nBir sözlə, Azərbaycan siyasi reallıqlarla hesablaşaraq mövcud iqtisadi və hərbi potensialı daxilində çox ciddi uğurlara nail ola bildi. Bundan sonrakı proseslər isə dağılmış ərazilərdə tikinti və infrastruktur işləri, iş yerlərinin açılması, məcburi köçkünlərin öz doğma yurdlarına qayıtması və ən əsası, Dağlıq Qarabağın bütün ərazilərində suverenliyimizin bərpası ilə bağlı olacaqdır.\nHits: 52 clicks


Bu qız köhnə corabları ilə 100 min pul qazanır – FOTO – LUXLİFE.AZ\nBu qız köhnə corabları ilə 100 min pul qazanır – FOTO\nLondonda yaşayan 33 yaşlı model Roksi Saykes istifadə edilmiş corablarını pərəstişkarlarına satır.\n“Ölkə.Az” xəbər verir ki, model bu biznesdən ildə 100 min funt sterlinq pul qazanır.\nRoksinin bir dostu ona ayaqlarının gözəl olduğunu deyib. Bundan sonra İnstaqram səhifəsi açan qadın gün-gündən izləyicilərinin sayını artırıb. Paylaşdığı fotolarda izləyicilər ona ayaqlarının gözəl olduğunu deyiblər. O, bu səbəbdən istifadə etdiyi corabları pərəstişkarlarına satmağa başlayıb.\nRoksi ayda 8 min funt sterlinq qazanır. O, insanların onun ayaqları ilə maraqlandığı üçün əvvəlcə fotolarda üzünü göstərməyib.\n← Dünya şöhrətli ulduz özünə belə toy elədi – FOTOLAR\nBu məşhular Azərbaycanı tərk edib →


Adalet.az | Azərbaycan xalqının tarixi və ya "tərcümeyi- hal"ı Adalet.az | Azərbaycan xalqının tarixi və ya "tərcümeyi- hal"ı Adalet.az | Ədalət -\nAzərbaycan xalqının tarixi və ya "tərcümeyi- hal"ı\n256981 | 2012-06-29 08:46\nİran İslam inqilabının qələbəsi Azərbaycanın Şimalı ilə Cənubu arasındakı münasibətlərin yenidən dirçəlməsinə təkan verdi.\nAzərbaycan Xalq Cümhuriyyətinin məğlubiyyətindən sonra ölkəni tərk etməyə məcbur olmuş milli liderlər öz mübarizələrini xarici ölkələrdə davam etdirdilər. Əsasən, Məmməd Əmin Rəsulzadənin rəhbərlik etdiyi bu hərəkat milli müstəqillik uğrunda mücadilənin elə bir simvolu idi ki, Azərbaycandakı ictimai- siyasi həyata da təsirsiz qalmırdı.\nSovet dövründə Azərbaycan xalqının mədəni inkişafı heç də sovet ideoloqlarının o zamanlar iddia etdikləri kimi, "zülmətdən işığa", yaxud "ələmdən nəşəyə" formulu ilə təyin oluna bilməsə də, hər halda tamamilə inkar oluna bilməz. Hətta etiraf etmək lazımdır ki, Sovetlər Birliyinin tərkibindəki digər türk respublikalarından fərqli olaraq, Azərbaycanda, milli müstəqillik ruhu daha güclü idi. I Türkoloji qurultay məhz Bakıda keçirilmiş, böyük intellektual- mənəvi rezonans vermiş və Azərbaycanın bütün Türk dünyasındakı mövqeyini yüksəltmişdi.\nAzərbaycan ziyalıları Sovet hökuməti üçün o qədər arzuedilməz olmuşlar ki, XX əsrin 20- ci illərindən, yəni Sovet dövlətinin yarandığı ilk illərdən başlayaraq ta 60- cı illərə qədər vaxtaşırı təqiblərə məruz qalmış, sürgünlərə göndərilmiş və məhv edilmişlər. Lakin mənsub olduqları xalqın ruhunu daşıyan, ideallarını nümayiş etdirən bu insanlar heç zaman susmamışlar.\nŞəxsiyyətin ikiləşməsi, hətta üçləşməsi də baş vermişdir. Məsələn, Cümhuriyyət dövrünün (və ideologiyasının!) ən gözəl əsərlərini yaradan Cəfər Cabbarlı eyni zamanda Azərbaycan sovet ədəbiyyatının banisi olmuşdur. Yaxud AXC- nin himninin musiqisini bəstələyən Üzeyir Hacıbəyli Azərbaycan SSR- nin himninə də musiqi bəstələməli olmuşdur. Və yaxud kommunist partiyasına "Bəşərin vicdanı, eşqi, ürəyi, zehni, düşüncəsi, fikri diləyi, bütün yer üzünün xoş gələcəyi, hər zövqü, səfası partiyamızdır" deyən Səməd Vurğun Azərbaycan haqqında bütün dövrlərin, zamanların ən gözəl, ən məzmunlu və ən populyar şeirini yazmışdır:\nAzərbaycan sovet ədəbiyyatının yaradıcıları öz əsərlərini məhz ana dilində yaratmaqla milli mədəniyyətin (və təfəkkürün!) inkişafına böyük töhfələr verdilər.\nUniversitetlərin açılması, ali təhsilli mütəxəssislərinin yetişdirilməsi, elmi- texniki kadrların hazırlanması, Azərbaycan xalqının ən mühüm təbii sərvəti olan neft sənayesinin gücləndirilməsi, müasir texnika və texnologiyaların tətbiği və s. sovet dövründə qazanılmış uğurların bir hissəsi idi.\nBeləliklə, orta əsrlərin sonu yeni dövrün əvvəllərində təşəkkül tapıb formalaşmış Azərbaycan xalqı özünəməxsus İntibah ovqatı keçirərək XIX əsrin sonu XX əsrin əvvəllərinə milli demokratik ideyalarla və müstəqil dövlət qurmaq idealları ilə gəldi. İlk müstəqil dövləti çox az yaşadı... Bununla belə milli bütövlük (və müstəqillik!) iddialarından heç bir tarixi və siyasi- coğrafi şəraitdə imtina etmədi.\nIII. Müstəqil Azərbaycan dövlətinin qurulması.\nVə Azərbaycan xalqının milli birlik (və dövlətçilik) ideallarının təntənəsi.\nAzərbaycan Xalq Cümhuriyyətindən sonra yarımmüstəqil Azərbaycan Sosialist Respublikası Azərbaycan xalqının milli dövlətçilik (müstəqillik) ideallarının inkişafına, bütün siyasi- ideoloji maneələrə baxmayaraq, meydan açdı... Ən mühüm məsələlərdən biri böyük maarifçilik hərəkatının getməsi, kifayət qədər güclü ziyalılar potensialının yaranması idi. Cəlil Məmmədquluzadə, Üzeyir Hacıbəyov, Hüseyn Cavid, Məmməd Səid Ordubadi, Cəfər Cabbarlı kimi formalaşması sovet dövründən əvvələ düşən ziyalılarla yanaşı XX əsrin 30- cu illərində artıq Səməd Vurğun, Heydər Hüseynov, Süleyman Rüstəm, Mirzə İbrahimov, Mehdi Hüseyn, Rəsul Rza kimi "sovet ziyalıları" yetişmişdi. Yarımmüstəqil dövlətin başında uzun müddət şəxsiyyəti, ictimai- siyasi fəaliyyəti və idarəçilik üslubu "mübahisəli" olan (sovet ideologiyasına xidmət etsə də, nəticə etibarilə məhz həmin ideologiyanın yalnız mənəvi deyil, həm də fiziki qurbanına çevrilən) Mir Cəfər Bağırovdan sonra ümumən Sovetlər Birliyində olduğu kimi Azərbaycanda da müəyyən yumşalma özünü göstərməyə başladı. Və həmin illərdə ölkəni idarə edəcək, mərkəzdən əvvəlki dövrlərə nisbətən müəyyən qədər az asılı olan milli siyasi xadimlər yetişməyə başladı ki, onlardan ən qüdrətlisi Heydər Əliyev idi. Xalqın milli ruhunun daşıyıcısı olan, yüksək intellektə, güclü siyasi iradəyə malik (və sovet təhlükəsizlik orqanında çalışdığı üçün dövlətin mətbəxinə bələd olan) Heydər Əliyev mərkəzlə hər bir sahədə diplomatik dil tapa bildi. Onun uğurla apardığı milli dövlət (və ümumən millət!) quruculuğu siyasəti öz bəhrələrini verdi. Ölkənin iqtisadi, ictimai- siyasi və mədəni- mənəvi həyatının canlanmasında böyük uğurlar qazanan yeni lider əsrin sonlarına doğru milli (və dövlət!) müstəqilliyinin müəllifi- ümummilli lider səviyyəsinə yüksəldi.\nVə Azərbaycan xalqının beşdən birinin yaşadığı coğrafiyada müstəqil Azərbaycan Respublikası quruldu.\n1. Ümummilli lider.\nAzərbaycan xalqı. Və Azərbaycan\nXX əsrin sonlarında Azərbaycan xalqı Sovetlər Birliyinin dağılması nəticəsində yaranmış əlverişli şəraitdən istifadə edərək Azərbaycan Xalq Cümhuriyyətinin tarixi ərazisində müstəqil dövlətini qurdu, daha doğrusu, öz dövlət müstəqilliyini bərpa etdi.\nLakin bu, sadə bir məsələ deyildi...\nHər hansı xalqın tarixində şəxsiyyətin rolu bir neçə baxımdan danılmazdır. Birincisi o mənada ki, şəxsiyyət (tarixi şəxsiyyət!) öz- özlüyündə fövqəladə xüsusiyyətlərə malikdir... İkincisi, tarixi şəxsiyyət xalqı, onun iqtisadi, siyasi, mənəvi gücünü həm özündə ehtiva etməyə, həm də istiqamətləndirməyə (idarə eləməyə) qadirdir... Üçüncüsü isə, xalqın tarixini yaradan hadisə olmaqla onun gələcəyi üçün stimul vermək, nümunə göstərmək və xalqı ilhamlandırmaq imkanlarına malikdir...\nHeydər Əliyev XX əsrin sonlarından başlayan liderlik missiyası ilə Azərbaycanın müstəqil dövlətinin qurulmasında və xalqı, milləti bu hərəkata səfərbər etməsində əvəzolunmaz idi. Əlbəttə, 60- cı, 70- ci və 80- ci illərin çoxsaylı ziyalıları, düşüncə- fikir adamları, intellektualları Azərbaycanın azadlığı uğrunda özünəməxsus miqyasda (və ümumən ölkə miqyasında!) mübarizə aparırdılar. Mirzə İbrahimov, Ziya Bünyadov, İsmayıl Şıxlı, Bəxtiyar Vahabzadə, Əbülfəz Elçibəy və digər onlarla, hətta yüzlərlə milli avtoritetlər milli ictimai şüurun inkişafına kömək edirdilər. Ancaq öndə açıq və ya gizli şəkildə məhz milli kommunist (və demokrat!) Heydər Əliyev gedirdi. O, mənsub olduğu millətin gələcəyi, müstəqilliyi naminə vuruşan avtoritetləri, milli ideya- fikir generatorlarını qoruyur və təmkinli, davamlı, on illərlə gələcəyə hesablanmış bir siyasət yürüdürdü.\nMüstəqil Azərbaycan Respublikasının qurulmasında biri digərinə zidd olan iki faktor iştirak edirdi;\n1) güclü (lakin xüsusilə ilk illərdə emosional!) milli müstəqillik enerjisi;\n2) həmin enerjiyə qarşı yönəlmiş beynəlxalq və daxili təxribatlar.\n80- ci illərin sonu 90- cı illərin əvvəllərində bunlardan hansının daha güclü olduğunu demək çətindir, lakin 90- cı illərin ortalarından etibarən Heydər Əliyevin rəhbərliyi ilə möhkəmlənən milli hakimiyyət həm daxili, həm də xarici (beynəlxalq) təxribatların qarşısını ala bildi.\nÜmummilli lider daxili stabilliyi təmin etdi, müstəqil dövlətin ilk Konstitusiyasını, Parlamentini, icra orqanlarını yaratdı, beynəlxalq münasibətlərin normal inkişafını təmin etdi. Neft kontraktlarının bağlanılması, ümumən Azərbaycan neftinin dünya bazarlarına çıxarılması layihəsinin uğurla həyata keçirilməsi Azərbaycan Respublikasının iqtisadi gələcəyini müəyyənləşdirdi. Ölkənin sosial, mənəvi mütəşəkkilliyi üçün geniş perspektivlər açıldı... Heydər Əliyevin vəfatından sonra ümummilli liderin banisi olduğu inkişaf layihələrini yeni lider İlham Əliyev tərəfindən uğurla (və daha sürətli bir şəkildə!) davam etdirilməyə başladı. Ölkənin maddi qüdrəti görülməmiş bir miqyas aldı, xalqın həyat tərzi xeyli yaxşılaşdı, şəhər və kəndlərin siması dəyişdi. Və Azərbaycan Respublikası beynəlxalq miqyaslı məclislərə ev sahibliyi eləməyə, nüfuzlu beynəlxalq təşkilatlarda təmsil olunmağa başladı.\nMüstəqil Azərbaycan dövlətinin qurulmasında azərbaycançılıq ideologiyasının dirçəldilməsi (və ona yeni miqyas verilməsi) mühüm əhəmiyyətə malik idi. XX əsrin əvvəllərində formalaşan Azərbaycan Xalq Cümhuriyyəti illərində rəsmi nüfuz qazanan, sovet dövründə isə təqib olunan bu ideologiya ardıcıl olaraq həyata keçirilməyə başladı, hətta ölkə miqyasından çıxıb ümumən dünya azərbaycanlıları üçün birləşdirici mənəvi amilə çevrildi. Və azərbaycançılıq ideologiası yalnız romantik- simvolik bir göstərici olaraq qalmadı, Azərbaycanın Türk Dünyası, İslam Dünyası və ümumən Dünya ilə əlaqələri genişləndi. Və genişlənməkdə davam edir.\nSovetlər Birliyinin dağıldığı, Azərbaycanın müstəqillik qazandığı ərəfədə Azərbaycan xalqına ən böyük təxribat, yəqin ki, erməni müdaxiləsi idi. XIX əsrin sonu XX əsrin əvvəllərindən (əslində, XIX əsrin əvvəllərindən, yəni Azərbaycanın Şimalı Rusiya tərəfindən işğal olunandan) etibarən ermənilər Azərbaycan torpaqlarında məskunlaşmağa, get- gedə qeyri- adi iddialara düşərək ölkə ərazisini zəbt etməyə başladılar. Və iş o yerə gəlib çıxdı ki, Azərbaycan ərazisində Ermənistan dövləti yaradıldı... Ermənilər bununla da kifayətlənməyib Rusiyanın (eləcə də bir sıra digər imperialist hamilərinin) köməyi ilə hər cür təcavüzkarlıq nümayiş etdirməyə, Cənubi Qafqazda Azərbaycan xalqına - regionun əsas (və köklü!) əhalisinə qarşı soyqırımı törətməyə başladılar. Xüsusilə XX əsrin əvvəllərində erməni- bolşevik quldurlarının hərəkətləri daha amansız, daha kütləvi xarakter almış və demək olar ki, cəzasız qalmışdı... II Dünya müharibəsindən sonra Ermənistandan - süni yaradılmış ölkədən yerli əhali- azərbaycanlılar rəsmi şəkildə qovulmuş, Azərbaycan Respublikasının müxtəlif yerlərində məskunlaşdırılmışdılar... 80- ci illərin sonu 90- cı illərin əvvəllərindən isə Ermənistandan yerdə qalan azərbaycanlılar qovulmuş, Dağlıq Qarabağ və ətraf rayonlar işğal olunaraq yerli əhali didərgin salınmışdı.\nAzərbaycanın dövlət müstəqilliyinə qarşı təxribatlar nə qədər müxtəlif, nə qədər güclü olsa da, xalqın (və ümummilli liderin) iradəsi daha güclü oldu. Azərbaycan xalqının düşmənləri güman edirdilər ki, Ermənistandan, işğal olunmuş Dağlıq Qarabağdan və ətraf rayonlardan qovulmuş azərbaycanlılar gənc müstəqil ölkədə hərcmərcliyin yaranmasına, daxili çəkişmələrə səbəb olacaq, nəticə etibarilə, Azərbaycan öz dövlət müstəqilliyini itirib parçalanacaq.\nVə bu məqsədlə ölkədə etnik separatçılıq da təşviq edilirdi... Lakin xalqın mütəşəkkilliyi, nəticə etibarilə, bir daha özünü göstərdi. Bu gün regionda xüsusi nüfuzu olan, beynəlxalq mövqeyi sürətlə güclənən bir Azərbaycan dövləti mövcuddur ki, onun maraqları ilə hesablaşırlar.\nAzərbaycan türkləri ilə yanaşı bu gün Azərbaycan xalqının və ya millətinin tərkibinə ləzgilər, ruslar, talışlar, Ahıska türkləri, avarlar, kürdlər, saxurlar, tatlar, yəhudilər, udilər, ingiloylar və b. daxildir. Bu etnoslar milli özünəməxsusluqlarını qorumaqla yanaşı bütövlükdə Azərbaycanı təmsil edirlər.\n2012-06-29 : Azərbaycan xalqının tarixi və ya "tərcümeyi- hal"ı NİZAMİ CƏFƏROV\n2012-06-28 : Azərbaycan xalqının tarixi və ya "tərcümeyi- hal"ı NİZAMİ CƏFƏROV\n2012-06-26 : Azərbaycan xalqının tarixi və ya"tərcümeyi- hal"ı NİZAMİ CƏFƏROV\n2012-06-23 : Azərbaycan xalqının tarixi və ya"tərcümeyi- hal"ı NİZAMİ CƏFƏROV


Loukok Suriyada atəşkəsə əməl etməyə çağırır\nBMT-nin humanitar məsələlər üzrə sədri Mark Loukok Təhlükəsizlik Şurasını qəbul edilən, lakin əməl olunmayan 30 günlük atəşkəsi tətbiq etməyə çağırıb.\nTəxminən bir həftə əvvəl şura Suriya, xüsusilə də üsyançıların nəzarət etdiyi şərqi Qutada döyüşlərin bir aylıq dayandırılması və vəziyyəti kritik olan xəstələr ilə yaralıların təxlyəsinə çağıran qətnaməni yekdilliliklə qəbul edib.\n"Beş saat ərzində humanitar yardım çatdırmaq mümkün deyil. Təşkilatlar artıq illərdir bu təcrübəni yaşayır. Tərəflər razılaşdığı halda belə nəzarət-buraxılış məntəqələrindən keçmək bir gün vaxt apara bilər. Daha sonra isə gətirilən yardım mallarını yük maşınından endirmək də vaxt alır," deyə BMT-nin Humanitar məsələlər üzrə baş katib müavini Mark Loukok bildirib.\nLoukok deyib ki, Birləşmiş Millətlər Təşkilatları və tərəfdaşlarının humanitar yardım ilə dolu maşınları və tibbi təxliyyə planları hazırdır və onlar silahlı atışmalar dayandırıldığı və Suriyaya daxil olmağa icazə verildiyi an hərəkətə keçəcək.\nŞərqi Qutadakı əsas silahlı qruplar çərşənbə günü BMT Təhlükəsizlik Şurasına məktub göndərib. Məktubda bildirilir ki, onlar atəşkəsə əməl etməyə və onların olduqları ərazilərə yardım çatdıran konvoyları qorumağa hazırdır.


Fatih Terim Rəşad Sadıqovun baş məşqçisi olur?\nFatih Terim Rəşad Sadıqovun baş məşqçisi olur? / 21.09.2010\nTürkiyə Super Liqasına uğursuz başlayan və qələbə üzünə həsrət qalan Rəşad Sadıqovun komandası “Eskişehirspor” futbol klubunun adı məşhur məşqçi Fatih Terimlə hallanır.\nAsport.az-ın verdiyi xəbərə görə, Eskişehirdə nəşr olunan “Sonbahar gazetesi” “Es-Es İmperatorun peşində!” başlıqlı xəbər yayımlayaraq, klub prezidenti Halil Ünalın Fatih Terimlə görüşdüyünü, ona komandanı ağır durumdan qurtarmaq üçün baş məşqçi postunu təklif etdiyini iddia etdi.\nKlub rəhbərliyi isə yayılan informasiyanı təsdiqləməyib.\nOynadıqları 5 oyundan 3 məğlubiyyət, 2 heç-heçəylə ayrılan baş məşqçi Rza Çalımbayın yetirmələri isə növbəti turda qarşılaşacaqları “Qaziantepspor” matçının hazırlıqlarına başlayıb.\nKomandada qapıçı İvesa və mərkəz müdafiəçisi Burhanın zədəli olduğu məlum olub.\nNövbəti turda Çalımbayın Rəşad Sadıqovu meydana buraxıb-buraxmayacağı isə hələ bəlli deyil. Qeyd edək ki, Sadıqov hələ komandanın heyətində debüt etmək imkanı qazanmayıb.


16 Aprel 2019 19:23 (UTC+04:00)\nAzərbaycan diplomatiyasının artan təzyiqləri Ermənistanın yeni hakmiyyətini beynəlxalq müstəvidə ciddi səhvlərə yol vermək məcburiyyətində qoyur. "Yeni torpaqlar üçün yeni müharibə" adlı əcaib formul düşünən Paşinyan iqtidarının işağlçılıq siyasəti həftə ərzində bir neçə nüfuzlu tribunadan ifşa edildi. Ermənistan baş nazirinin Strasburqda etdiyi çıxış isə analoqu olmayan hadisə sayılmalıdır. Onun absurd iddiaları sırasında "təklifimiz Azərbaycanın Qarabağ məsələsində gücdən istifadə, gücdən istifadə ilə hədələmə və hərbi ritorikadan imtina etməsidir" ifadəsi xüsusi yer tutur. Beynəlxalq ictimaiyyəti növbəti dəfə aldatmağa çalışan Paşinyanın bəyanatına rəsmi Bakı dərhal münasibət bildirdi. Xarici İşlər Nazirliyinin bununla bağlı şərhində deyilir: "ATƏT-in 1975-ci il Helsinki Yekun Aktının məlum 10 prinsipi arasında ikinci yerdə sadalanan "gücdən istifadəetməmək və gücdən istifadə iləhədələməmək" prinsipi ilə bağlı qeyd olunur ki, dövlətlər qarşılıqlı münasibətlərində, eləcə də ümumiyyətləbeynəlxalq münasibətlərində hər hansı ölkənin ərazi bütövlüyü və siyasi müstəqilliyinə qarşı və ya BMT və hazırkı bəyanatın məqsədlərinə uyğun olmayaraq güc tətbiqindən və gücdən istifadə iləhədələmədən çəkinəcəklər". Bu halda əgər qarşı tərəfgücdən istifadə edilməməsini istəyirsə, o zaman bölgədə davamlı sülh, təhlükəsizlik və rifahın təmini naminə silahlı qüvvələrini işğal olunmuş Azərbaycan ərazilərindən çıxarmaq istiqamətində təxirəsalınmaz addımlar atmalıdır.\nTəbii, rəsmi Bakı tarixi ədalətin bərqərar olması üçün Avropa Şurası, ATƏT, MDB və digər qurumların qətiyyət göstərəcəyinə ümid bağlamır. Azərbaycan bütün instansiyalarda Ermənistanın çağdaş dünyanın reallıqlarına uyğun gəlməyən məkrli siyasi kursunu sona qədər ifşa etmək və işğalçının sonunu gətirmək üçün hüquqi baza yaratmaq istiqamətində prinsipial addımlarını davam etdirir. Bu baxımdan həftə içi İsveçrədə "Münaqişə ərazilərində qeyri-qanuni iqtisadi fəaliyyətlərin insan hüquqlarına təsirləri" mövzusunda təşkil edilən beynəlxalq konfrans xüsusi diqqət çəkdi.\nQəribə tendensiya yaranır: ayrı-ayrı təşkilatlar, aparıcı dövlətlər qəti vurğulayırlar ki, Ermənistan BMT Təhlükəsizlik Şurası tərəfindən qəbul olunan qətnamələrə, Avropa İnsan Hüquqları Məhkəməsinin "Çiraqov və digərləri Ermənistana qarşı" işi ilə bağlı qərara hörmət etməli, işğal olunmuş ərazilərə qeyri-qanuni pul köçürmələri, insanların məskunlaşdırılmasına son qoymalıdır. Lakin təcavüzkarı buna məcbur etmək üçün hansısa siyasi və hüquqi təzyiq mexanizmlərindən istifadə olunmur. Belə olmayacaqsa, regionda sülh də yaranmayacaq. Sülh olmadığı təqdirdə isə nə inkişaf, nə tərəqqidən söhbət gedə bilər.


Mükəmməl qurulmuş QURULMAYAN SAAT\nMÜKƏMMƏL QURULMUŞ “QURULMAYAN SAAT”\n(Hafiz Mirzənin “Qızmar yayın soyuq küləkləri” kitabı barədə)\nYazıçı-publisist Hafiz Mirzəni mən hələ doxsanıncı illərin əvvəllərindən tanıyırdım və onun bir sıra məqalələrini oxumuşdum. Hələ 15 il bundan əvvəl də onun yazılarında indiki qədər qeyri-adi yanaşma tərzi, maraqlı ifadələr və incə yumor hiss olunurdu. Lakin o vaxt da, indi də hər adam onu qəbul edə bilmirdi. Əslində isə Hafiz son dərəcə səmimi, fəal, bacarıqlı, sözünü deməkdən çəkinməyən mədəniyyət işçisi, cəsarətli, mübariz, Vətənçi və azərbaycançı bir şəxs olaraq, həm də gözəl etnoqraf və ədəbiyyat bilicisidir. Bunlara nümunə olaraq onun 1997-ci ildə nəşr olunan “Əbədi məhəbbət nağılı” adlı povestlər və 2001-ci ildə çıxan “Separadi” kitablarını göstərmək olar. Eyni zamanda onun “Reytinq”, “Xural” və “Olaylar” kimi mərkəzi qəzetlərdə dərc olunan publisistik yazıları özündə böyük mətləbləri, əsil həqiqətləri və bir ziyalı şəxsin düşüncələrini ifadə edirdi. Amma mən onun yaradıcılığının şah əsərləri kimi birinci olaraq “Ayın 32-ci günü kitabını göstərə bilərəm. Bu kitab böyük bir ənənənin davamı olaraq ərsəyə gəlmişdi. Azərbaycanda bünövrəsi Cəlil Məmmədquluzadə tərəfindən qoyulan yeni realist nəsrin 60-ci illər ədəbi nəslinə mənsub Anar, Elçin, Əkrəm Əylisli kimi ardıcılları vardı. Hafiz Mirzənin “Ayın 32-ci günü” kitabına daxil edilmiş əsərləri də məhz həmin nəsrin, amma həm də artıq çox cilalanmış və müstəqillik dövrünün, sosializm realizminindən uzaq incəliklərindən bəhrələnmiş davamı və parlaq nümunəsidir. Təbii ki, sosializm realizmindən yenicə çıxmış bir nəsil bu əsərləri tam kaloriti ilə başa düşə bilməzdi. Onun bu kitaba daxil etdiyi hekayələri şəksiz ədəbi incilər hesab olunmalıdır. “Qalanın son günü” hekayəsi isə tarixi Lənkəran qalası barədə yazılmış ilk və ən gözəl əsər hesab olunmalıdır. Oxucu hətta bu qəhrəmanlıq əsərinin daha da uzanmasını, bitməməsini arzulayır. Kitaba daxil edilmiş “Paz” romanı da bu baxımdan çox duzlu, maraqlı, oxunaqlıdır. H.Mirzə çox zəngin və qarışıq həyat həqiqət”lərindən ədəbi material kimi istifadə etməyi bacarmışdır. Bu roman o qədər real və elə incə həqiqətlərdən ibarətdir ki, sadə oxucu bəzi məqamlarda eşitdiyi açıq fikirlərə və yeni ifadələrə görə diksinə, bəzən isə gözləri yaşarın”cayadək gülə bilər. Bir kitabda müxtəlif ədəbi cərəyanlara aid edilə biləcək əsərləri bir araya gətirmək yalnız Hafiz Mirzə istedadının nəticəsi ola bilərdi. Təəssüf ki, bu gözəl əsər əvvəlcə öz layiqli dəyərini ala bilmədi. Sonralar isə kitabı “Qızıl qılınc” mükafatına layiq gördülər.\nH.Mirzənin 2007-ci ilin sonunda nəşr etdirdiyi “Qızmar yayın soyuq küləkləri” kitabı da yazıçının növbəti uğuru hesab oluna bilər. Bu kitabından sonra artıq Hafiz Mirzəni əsil peşəkar nasir hesab etmək lazımdır. Bunu deməyə təkcə onun ədəbi məhsuldarlığı deyil, daha çox bu kitaba daxil olunmuş əsərlərinin qayəsi, təqdimatı forma və metodları əsas verir. Bir-birindən fərqli formalarda, hətta fərqli dildə verilən bu əsərlər həm də Hafiz Mirzənin nə qədər böyük bədii yaradıcılıq potensialına malik olmasının göstəricisidir. Kitaba daxil edilmiş ilk povest “Qurulmayan saat” adlanır. Povest sanki yazıçının özünün başına gələn hadisələrin toplusudur. Amma əslində heç də belə olmadığı məlumdur. Ən azı ona görə ki, bu povestin qəhrəmanı Vahab Manaf oğlu tamam başqa bir düşüncələrin sahibi və öz düşüncələrinin qurbanıdır. Bunlar həm psixoloji , həm də dərin fəlsəfi düşüncələrdir. Əsərdən bir hissəyə nəzər salaq: “ Babasının evində kəfkirli bir divar saatı vardı. Həmin o saat zənciri dartılmaqla qurulardı. Tam və yarım saatlarda bu saatın üst bacasından bir dəmir quşcuğaz çıxar və “qoq-qu” deyə üç dəfə oxuyardı. Lap körpə uşağın “yoxdu” əvəzinə “qoqqu” deməsini xatırladırdı. Əgər həqiqətən də elə idisə, o quşcuğaz görəsən nəyin olmadığını, nəyin bitdiyini, qurtardığını çatdırmaq istəyirdi? Axı o, “qoq-qu” deyil, başqa cür də səs çıxarda bilərdi. Nə üçün məhz “qoq-qu”? Bu da maraqlı idi ki, bu dünyada heç vaxt qurulmayan, yəni dayandıqda bir də işə düşməyən zəncirsiz və ya batereyasız saatlar da mövcud olmalı idi” Bəs görəsən o hansı saatlar idi?”\nGöründüyü kimi, əsər əslində çox böyük mətləbləri ifadə edir. Burada saat əslində ömürə, ömür saatına işarədir. Çünki yalnız insanın ömür saatı kəfkirsiz və batereyasız işləyə bilər. Ömür elə bir saatdır ki, o yalnız yaranışından qurula bilir. Sonra onun qurulması mümkün deyil. Ömür saatı qurulmayan saat olsa da nə vaxtsa dayana bilir. Və o dayanırsa, ömür bitir, insan həyatı tərk edir. Əsərin sonunda Vahab Manaf oğluna bir çox həyat həqiqətləri məlum olur və o səhv etdiyini başa düşür. Lakin həyatda heç də hər səhv bağışlanılmır. Məhz hər şeyi anladığı bir məqamda onun ömür saatı dayanır.\nƏsər boyu Hafiz Mirzə bir sıra maraqlı suallar qoyur, həyatın dibindən və üzündən faktlar göstərməklə həmin sualları cavablandırır, nəticə etibari ilə oxucuda düzgün fikir formalaşdırır.\nŞeyx İsmayılın Şeyxəkəran səfəri povesti də məsələlərin qoyuluşu baxımından çox maraqlıdır. Povest Şah İsmayıl Xətaiyə həsr olunmuşdur. Bildiyimiz kimi bu mövzuda Əlisa Nicat, Fərman Kərimzadə, Əzizə Cəfərzadə bədii əsərlər romanlar yazmışdır. Hafiz Mirzə bu mövzuda povest yazmiş ilk yazıçıdır. Onun Şah İsmayıl Xətayiyə münasibəti də tamam başqadır. O, 13 yaşlı yeniyetmə Şeyx İsmayılın Astaranın Ərçivan kəndində keçən son yeniyetməlik ilini, ulu babasının qaynatası, dolayısı öz ulu babası Şeyx Zahid Gilaninin məzari-şərifini ziyarətə gəlməsi və bu səfər zaman çoxdan axtardıqları ideoloji əsası tapmalarına həsr olunub. Belə ki, hər bir mücadilənin təkcə fiziki, silahlı gücü deyil, eləcə də ideoloji əsasları olmalı, insanlar həmin ideologiyaya əsaslanıb döyüşməlidirlər. Beləcə, Şeyx İsmayıl Böyük Azərbaycan yaratmaq uğrunda mücadiləsinə, Azərbaycan xanlıqlarını birləşdirmək işinə 12-ci İmam kimi zühur etmək və böyük qüdrət sahibi olmaq ideyası ilə atılır və qalib gəlir. Bu çox çətin psixoloji və fəlsəfi nəticədir. Hafiz Mirzə sanki özü bu həqiqəti yaşayıbmış kimi bu məntiqi nəticəyə tam inandırıcı mükalimə və düşüncələrlə yiyələnir. Bu əsər həm də yazıçının çox zəngin biliyə və dünyagörüşünə malik olmasının göstəricisi hesab oluna bilər. Əsərdən bir parçaya nəzər salaq: “ Allah-təala küllü-kainatı ən kiçik zərrələrdən yaratdı və hər bir tamın xislətində zərrələrə bölünmək xüsusiyyətini saxladı. Dünya-aləmi o xaliq şəffaf hava zərrələrinə bürüdü. Adi insan gözünün nuru yetməyən bu zərrələrə keçmiş və gələcək zamanları ehtiva etmək xislətini verdi.” Bu fikirlərin özü fəlsəfədə yenidir. Belə fikirlər məhz Hafiz Mirzə kimi istedadlı yazarın zehninin məhsulu ola bilərdi. Biz buna kitaba daxil edilmiş digər əsərləri oxuyarkən də rast gəlirik. Əsərlər isə bir-birindən çox fərqli və maraqlıdır. Buradakı “Direktorun işdən çıxmaqlığı” hekayəsi də özünəməxsus həqiqətlərin ifadəsinə həsr olunub. Eləcə də “Proqrama salınmayan səfər” hekayəsi başqa müəlliflər tərəfindən istifadə edilməmiş həyat həqiqətlərinin bədii ifadəsindən ibarətdir. Kitaba daxil edilmiş “Bir an içində” fantastik hekayəsi də öz qeyri-adiliyi ilə seçilir. Ümumiyyətlə, Hafiz Mirzə yaradıcılığı özünün qeyri-ada mövzular, qeyri-adi yanaşma və ifadə tərzi ilə fərqlənir. Onun məqalə və bədii əsərlərində müəllifin böyük istedadı ilə yanaşı həm də həyat qeri-adiliklərini adiləşdirmək bacarığı ifadə olunur. Yazıçının həyat, cəmiyyət, ömür, qadın, kişi, övlad, ailə , məhəbbət barədə özünəməxsus qənaətləri var. Bəzən həmin qənaətlərlə razılaşmamaq da olur. Onun çılpaq və sərt ifadə tərzindən və hədsiz yumor və amansız ifa metodlarından bir qədər çəkinməsi məsləhət olardı. Amma... amma onda da bu daha Hafiz Mirzə olmazdı. Bu onun yaradıcılığı, onun dünyagörüşü, onun ifadə tərzidir. Bununla da sevilən, qəbulediləndir. Əslində onun bütün əsərləri mükəmməl qurulmuş saat kimidir. Hətta ziyalı bir oxucu əsərləri oxuyub bitirdikdən sonra da bu əsərlər qurtarmır, bitmir, oxucunun düşüncəsində uzun müddət davam edir. Lap müəllif tərəfindən oxucu üçün qurulmuş saat kimi.\nAYAZ Əhmədov (tədqiqatçı filoloq-etnoqraf)


ABŞ-ın Tbilisidə təşkil etdiyi sərgidə Azərbaycana aid fotoşəkillər yer alıb » Birxeber.az - Azərbaycan və dünyadan xəbərlər\n“Birxeber”un yerli bürosu xəbər verir ki, ABŞ-ın Gürcüstandakı səfirliyinin dəstəyi ilə Tbilisi Fotoqrafiya və Multimedia Muzeyində təşkil olunan sərgidə Azərbaycan, Gürcüstan və Ermənistana aid 100-dən çox fotoşəkil təqdim edilib.\nFotoşəkillər ABŞ Konqresi Kitabxanasının Fotoqrafiya Departamenti və Gürcüstanın Milli Arxivinin kolleksiyasına aiddir. Müəllifləri Dmitri Yermakov, Sergey Prokudin-Qorski, Aleksandr Roinaşvili və digər fotoqraflar olan fotoşəkillərdə üç ölkənin böyük dəyişikliklər astanasındakı – XIX əsrin II yarısından sovet işğalına qədər olan dövrləri əks olunub.\nSərginin Azərbaycan guşəsində 22 fotoşəkil təqdim olunub. Gürcüstanın Milli Arxivində saxlanılan fotoşəkillər Şirvanşahlar sarayı, Bibiheybətdə neft quyusunda yanğın, Gəncədə bazar və dükan, Bakı, Şamaxı və digər mənzərələri əks etdirir.\nEkspozisiyanın kuratoru Nestan Nijaradze bildirib ki, indiyədək Cənubi Qafqazın üç ölkəsinə həsr olunan belə fotosərgi keçirilməyib: “Sərgi regionda önəmli dövrü nümayiş etdirir. Fotoşəkillər həmçinin ölkələrin siyasi, iqtisadi və mədəni seçimlərini əks etdirir. Sənaye inqilabları və inkişaf Gürcüstan və Azərbaycanın Avropaya inteqrasiyası üçün əhəmiyyətli imkanlar açıb. Azərbaycan üçün məsələn, bu, neftin hasilatı olub”.\nSərgi ABŞ və Gürcüstan arasında diplomatik əlaqələrin qurulmasının 30-cu ildönümünə həsr olunan tədbirlər çərçivəsində keçirilir.\nMayın 25-dək açıq olacaq sərgini ziyarət etmək ödənişsizdir.\nQırğızıstan Prezidentinin Azərbaycana rəsmi səfəri başa çatıb\nAFFA hakimin döyüldüyü oyunla bağlı\nBakıda əsən güclü külək nə vaxt\nAFFA rəsmisi Avropa çempionatına\nAzərbaycanda güclü zəlzələ ola bilər? -\nSamuxda 37 yaşlı kişi qətlə yetirildi\nPrezident: "Kəlbəcər və Laçın\nEkspert: "Bakıda ətraf mühitin\nİki qəsəbədə suyun verilməsində fasilə


Vaxt.Az - “İmadəddin Nəsimi və özbək ədəbiyyatı”\n19:34 | 28 mart 2019 | Cümə axşamı Məqaləyə 5139 dəfə baxılıb Şriftin ölçüsü\n“Nəsimi” barədə bilinməyən gerçəklər\nYaxud Sultan Süleyman və Hürrəm Sultanın Nəsimi sevgisi\nŞərq cəmiyyəti necə irəli çıxa bilər?\nTopçubaşovdan qalan tribuna\n141 yaşlı Azərbaycan mətbuatının 135 yaşlı, «Əkinçi»dən sonra ən qocaman qəzeti - «Kaspi»\nMartın 28-də Beynəlxalq Mətbuat Mərkəzində “İmadəddin Nəsimi və özbək ədəbiyyatı” mövzusunda beynəlxalq elmi konfrans keçirildi. “Kaspi” qəzeti, eyniadlı təhsil şirkəti və Özbəkistandakı səfirliyimizin nəzdində fəaliyyət göstərən Heydər Əliyev adına Azərbaycan Mədəniyyət Mərkəzinin (AMM) birgə layihəsi olaraq təşkil edilən konfrans mütəfəkkir şairin 650 illik yubileyinə və “Nəsimi ili”nə həsr olunmuşdu.\nTədbiri giriş sözü ilə “Kaspi” qəzetinin təsisçisi, filologiya üzrə fəlsəfə doktoru Sona Vəliyeva açaraq Özbəkistan ziyalıları ilə birgə ədəbiyyat sahəsində görülən işlər barədə məlumat verdi. Bildirdi ki, Azərbaycan-Özbəkistan ədəbi-mədəni əlaqələrinin tarixi çox qədimdir: “Biz bu gün həmin ənənəni davam etdiririk. Bizim Hüseyn Cavidlə, Məmməd Arazla bağlı layihələrimiz Türk dünyasının bir çox bölgələrini əhatə edib. “İmadəddin Nəsimi və özbək ədəbiyyatı” mövzusunda konfrans da həmin layihələrin davamıdır. Mən inanıram ki, bu layihələrin arası kəsilməyəcək. İllərlə bu əlaqələri kəsməyə çalışsalar da, heç kəs buna nail ola bilməyib”.\nSona Vəliyeva İmadəddin Nəsiminin Türk dünyasına və ümumiyyətlə, Şərq ədəbiyyatına təsirindən danışdı. Bildirdi ki, “Haqq mənəm, haqq məndə təzahür edir” deyərək haqq aşiqi olan Nəsimi həm də ilahi eşq uğrunda ikinci bir şəhid şairdir: “Nəsiminin Əlişir Nəvai yaradıcılığına təsiri olub. Onun əxlaqi, estetik kateqoriyalara münasibəti də ilahidən gələn idi. O, insanın təkcə üz gözəlliyini nəzərdə tutmayıb. Həm də insanın daxili və zahirinin vəhdətdə gözəl olması fikrini irəli sürüb. Bu fikir zaman ötdükcə başqa xalqların yaradıcılığına keçib”\nAMEA-nın Nəsimi adına Dilçilik İnstitutunun direktoru, akademik Möhsün Nağısoylu “Azərbaycan ədəbi dilinin inkişafında İmadəddin Nəsiminin rolu” mövzusunda məruzə etdi. Diqqətə çatdırdı ki, Nəsimi kimi şairlər Türk dünyasını birləşdirən bağlardır. Şair ana dilimizlə yanaşı, fars və ərəb dillərində də şeirlər yazıb. Nəsimi təkcə Azərbaycan xalqının deyil, bütün Türk dünyasının ən böyük söz ustalarından biridir. Türkdilli xalqlar onu sevir və öz şairləri hesab edirlər.\nTərcüməçi, alim Tahir Qahhar “İmadəddin Nəsimi əsərlərinin özbək dilinə tərcüməsi” mövzusunda məruzəsində qeyd etdi ki, tədqiqatçılar bu mövzuda maraqlı araşdırmalar aparsalar da, bu istiqamətdə hələ görüləcək işlər var. Çünki minillik yazılı özbək ədəbiyyatında hürufilikdən yazan şairlər olub. Ancaq yaradıcılığında Nəsimi qədər hürufiliyə geniş yer verən şair olmayıb.\nKonfransda daha sonra AMEA Folklor İnstitutunun direktoru, akademik Muxtar İmanov “İmadəddin Nəsimi yaradıcılığında insan konsepsiyası”, institutun şöbə müdiri, AMEA-nın müxbir üzvü Kamran Əliyev ”İmadəddin Nəsimi və folklor”, filologiya üzrə fəlsəfə doktoru Səadət Şıxıyeva “XV əsr özbək ədəbiyyatında Nəsimidən bəhrələnmələr”, Daşkənddəki Heydər Əliyev adına Azərbaycan Mədəniyyət Mərkəzinin direktoru Samir Abbasov “Azərbaycan-Özbəkistan ədəbi əlaqələri İmadəddin Nəsimi yaradıcılığı kontekstində”, tarixçi, publisist Şuxrat Salamov “İmadəddin Nəsimi və özbək ədəbiyyatı”, AMEA Fəlsəfə İnstitutunun elmi işlər üzrə direktor müavini Eynulla Mədətli “İmadəddin Nəsimi fəlsəfəsi” adlı məruzələrlə çıxış etdilər.\nAzərbaycan Mətbuat Şurasının sədri, millət vəkili Əflatun Amaşov çıxışında Nəsimi yaradıcılığının spesifik xüsusiyyətlərindən söz açdı.\nÇıxışlardan sonra Azərbaycan həqiqətlərini Özbəkistanda, eləcə də dünyada tanıtdığına görə tarixçi-publisist Şuxrat Salamova “Kaspi” qəzetinin və Azərbaycan Mətbuat Şurasının mükafatı, özbək nümayəndə heyətinin digər üzvlərinə isə diplomlar təqdim olundu.


Xəbərlər / 02.11.2020 / 15:21\nİslamofob fəaliyyəti ilə tanınan, nifrəti, dini ayrı-seçkiliyi və zorakılığı təşviq edən “Charlie Hebdo” jurnalı ənənəsinə sadiq qalaraq növbəti dəfə Məhəmməd Peyğəmbər və Türkiyə Cümhuriyyətinin Prezidenti Rəcəb Tayyib Ərdoğandan bəhs edən olduqca çirkin karikatura dərc edib. Müsəlmanların müqəddəs hisslərini təhqir edən və bu cinayəti, həyasızlığı beynəlxalq ictimaiyyətə "söz azadlığı" kimi təqdim etməyə çalışan bu jurnala Türkiyə Diyanət İşləri Başqanlığı etiraz edib. Etirazda qeyd edilib:\n“Hər zaman və hər fürsətdə söylədiyimiz kimi bir daha ifadə edək ki, İslam sülh dini, onun elçisi Həzrət Muhəmməd də rəhmət peyğəmbəridir. Müsəlmanlar insan hüquqlarını, azadlıqlarını və ümumbəşəri dəyərləri mənimsəyən, hər cür şiddət və pis əməlləri rədd edən inanca sahibdirlər. Lakin son vaxtlar başda Fransa olmaqla Avropada İslama və müsəlmanlara qarşı təhqir və hücumların ciddi şəkildə artdığını görürük. “Charlie Hebdo” adlı jurnal da alçaldıcı nəşrləri ilə bir növ bu işə başçılıq edir. Adı çəkilən jurnal axırıncı nəşrində yenə Peyğəmbərimizdən və Türkiyə Cumhuriyyətinin prezidenti Rəcəb Tayyib Ərdoğandan bəhs edən olduqca çirkin karikatura dərc etmişdir.\nAçıq şəkildə bildiririk ki, bu nəşr və edilənlər dünyadakı təxminən iki milyard müsəlmana qarşı böyük hörmətsizlikdir. Müqəddəs olana və vicdana qarşı işlənmiş bəşər cinayətidir. İnsan dəyərlərini saymayan dəhşətli əxlaqsızlıqdır. Hüququ tapdalayan böyük düşmənlikdir. İnsan şərəfinə və etiqad azadlığına qəsd edən mənfur siyasətdir. Beynəlxalq konvensiyaları pozan varvarlıqdır. İctimai və qlobal sülhü zədələyən məsuliyyətsiz davranışdır. İnsanlarda və cəmiyyətdə həyəcan yaradan məqsədyönlü və amansız təxribatdır. Xüsusilə vurğulayaq ki, yalan, iftira, təhqir, alçaltma, hədəfə alma, təhrik etmə kimi mövqe və davranışlar əsla azadlıq məfhumu ilə izah edilə və ört-basdır edilə bilməz.\nBeləliklə də, bəşəriyyətə ləkə olan bu mənfur jurnalı şiddətlə lənətləyirik. Fransanın məhkəmə orqanlarından dərhal qanunun tələblərini yerinə yetirmələrini gözləyirik.\nƏlaqədar ölkələrin başçılarını müsəlmanların dəyərlərini və müqəddəslərini qorumaq, təhlükəsizliklərini təmin etmək, vətəndaşlıq hüquqlarının tələblərinə əməl etmək üçün vəzifələrini yerinə yetirməyə dəvət edirik.\nAvropanın hüquqa və insan haqlarına inanan, inanca hörmət edən və ictimai əmin-amanlığa əhəmiyyət verən bütün ziyalılarını, alimləri, ictimai fəalları, qeyri-hökumət təşkilatlarını, mətbuat nümayəndələrini və sağlam düşüncəli hər kəsi bu aşkar çirkinliyə və hüquq pozuntularına qarşı sərt reaksiya verməyə, təşəbbüs göstərməyə çağırırıq. İnsana və inanca dəyər verən bütün din və inanc mənsublarının sərt mövqe sərgiləməklərini gözləyirik. Əks halda adıçəkilən şəxs, qrup və qurumlar müsəlmanların nəzərində etibarlarını itirəcək və dərin təəssüfə səbəb olacaqlar.\nBir məsələni də dünya ictimaiyyətinə elan edirik ki, bu sistemli təhriklərə qarşı müsəlmanlar əsla qanunsuz yollara əl atmayacaq, sağlam düşüncə və ağılla davranaraq hüquqlarını, inanclarını və ümumbəşəri dəyərləri müdafiə etməyə davam edəcəklər. İnanırıq ki, insaf, vicdan, hüquq qalib gələcək, xeyirxahlıq və barış müvəffəq olacaqdır.”


ABŞ-da prezident seçkiləridir\nABŞ-da prezident seçkiləridir Dünya\n7 Noyabr 2016 16:16\nTramp və Klinton qərarsız seçicilərin dəstəyinə ümid edir\nRespublikaçı Donald Tramp və demokrat Hillari Klinton aralarında fərqin az olduğu həlledici ştatlara üz tutaraq, qərarsız seçicilərin dəstəyini qazanmağa və qələbə əldə etməyə çalışır. Ölkə üzrə keçirilmiş rəy sorğularına əsasən, keçmiş dövlət katibi Klinton daşınmaz əmlak maqnatı Trampdan az fərqlə irəlidədir. Rəy sorğuları üzrə ekspertlər Klintonun çərşənbə axşamı günü qələbəsini proqnozlaşdırsa da, onun Trampdan üstünlüyü mütləq deyil.\nBir neçə sorğunun nəticələri göstərir ki, ölkənin ilk qadın prezidenti olmaq istəyən Klinton Trampdan iki, ya da üç faiz fərqlə irəlidədir. Lakin The Washington Postqəzeti və ABC News tele kanalının birgə sorğusunda bu fərq 48-43 kimi göstərilib. ABŞ seçki sisteminə görə prezident seçkilərinin nəticələri ölkə üzrə ümumi səsvermə əsasında müəyyən edilmir. Seçkinin nəticələri ölkənin 50 ştatı və paytaxt Vaşinqtonunn nümayəndələrinin daxil olduğu Seçki Kollegiyasının səsləri ilə müəyyən edilir. Böyük ştatlarda nümayəndələrin səsləri ümumi nəticədə mühüm rol oynayır.\nHər bir ştatda səsvermənin nəticələrinə əsasən namizəd qələbə çalmaq üçün Seçki Kollegiyasında 538 səsdən 270 səsi özünə təmin etməlidir. Həm Klinton, həm Tramp seçkinin nəticələrinin şübhə altında olduğu bir sıra ştatlarda intensiv kampaniya aparıb. Prezidentliyə namizədlər xüsusilə də Florida və Şimali Karolinada seçicilərin dəstəyini qazanmağa çalışıb. Bazar günü Tramp beş ştatda, Klinton isə iki ştatda kampaniya aparıb.\nPrezident Obama Seçki Kollegiyasında 29 səsinə malik Floridada Klintonun xeyrinə kampaniya tədbirində iştirak edib. Prezidentlik yarışlarında qələbə qazanmaq üçün Tramp Floridada qələbəni özünə təmin etməlidir. Klinton Trampın irəliyə çıxdığı Ohayo və Nyu Hempşir ştatlarında kampaniya aparıb. 41 milyondan çox amerikalı artıq erkən səsvermədə səs verib. Çərşənbə gününün sonuna qədər 130 milyon seçicinin səs verəcəyi gözlənilir.\nTəhlilçilər Klintonun prezident Obama yanvar ayında vəzifəsindən gedəndən sonra ABŞ-ın 45-ci prezidenti olmaq üçün Seçki Kollegiyasının 270 səsini özünə necə təmin edə biləcəyi yollarını müzakirə edir. Lakin Trampın şansları belə görünür daha məhduddur. Tramp Klintonla gərgin rəqabət apardığı həlledici ştatlarda və eləcə də son altı seçkidə ənənəvi olaraq demokrat namizədi dəstəkləyən 18 ştatda qələbə əldə etməlidir. Bazar günü Tramp bu ştatlardan üçündə - Minnesota, Miçiqan və Pensilvaniyada kampaniya aparıb.\nAmerika Birləşmiş Ştatları 50 ştatdan ibarətdir. Lakin prezident seçkilərində qalibin kim olacağını təxmin etmək üçün ölkənin 10-dan çox ştatına diqqət vermək lazımdır. Bunlar "tərəddüd edən" ya da əsas mübarizənin getdiyi ştatlar kimi tanınır, çünki seçkilərin nəticələrinin necə olacağı burada əvvəlcədən məlum olmur və prezidentliyə namizədlər vaxtlarının böyük hissəsini məhz bu ştatlarda keçirir və kampaniya fondlarının əsas qismini burada sərf edir.\nBu vəziyyət bir neçə səbəblə izah olunur. Birincisi, ABŞ seçki sistemində prezident birbaşa səsvermə yolu ilə seçilmir. Bunun yerinə namizədlər ayrı-ayrı ştatlarda səsvermənin nəticələrinə əsasən formalaşan Seçki Kollegiyasının üzvlərinin əksər səslərini almağa çalışır. Ştatda əhalinin sayı nə qədər çoxdursa, həmin ştatda qalib gələn namizəd Seçki Kollegiyasında daha çox səs alır. İkincisi, elektorat demoqrafik və siyasi meyl baxımından seçkilərarası müddətdə bir o qədər dəyişmir. ABŞ-da prezident seçkiləri hər dörd ildən bir keçirilir və bu vaxt ərzində elektoratın tərkibi demək olar dəyişməz qalır, belə ki ştatda yalnız müəyyən sayda adam səsvermə yaşına çatır, ölür və ya da ştatın hüdudularından kənara köçür.\nBu il prezident seçkilərində həlledici ştatlar ABŞ-ın müxtəlif bölgələrində yerləşir. Bunlar Florida, Ohayo, Kolorado, Pensilvaniya, Nevada, Virciniya, Miçiqan, Şimali Karolina, Ayova, Arizona, Viskonsin, Nyu Hempşir və Corciya ştatlarıdır. Çox sayda seçici sayı ilə Florida və Ohayo demək olar bütün seçkilərdə həlledici rola malik olur. 1976-cı ildən başlayaraq respublikaçı namizəd Floridada altı dəfə, demokrat namizəd isə dörd dəfə qələbə çalıb. Ohayoda hər ştatda hər partiyadan namizəd bərabər olaraq beş dəfə qalib olub.\nCorciya ştatı göstərilən müddətdən bəri yeddi dəfə respublikaçı namizədə səs verib. Lakin ştatda demoqrafik dəyişikliyə işarə olaraq, Obama 2008-ci və 2012-ci il seçkilərində bu ştatda qələbə əldə edib. Obama bu və ya digər partiyaya meyl göstərən bölgələrə malik Virciniya ştatında da hər iki dəfə qələbə qazanıb. Ştatlarda seçicilərin səslərinin bölünməsi medianın qalibin Tramp, ya da Klinton olduğunu nə zaman təxmin edə bilməsini müəyyən edəcək.\nTrump FTB-nin Klintonu təmiz çıxarmasını "çirkin" adlandırıb\nDonald Trump Federal Təhqiqatlar Bürosunun (FTB) onun rəqibi Hillari Klintona şəxsi email-dən istifadəyə dair bəraət verməsindən sonra təşkilatı "nalayiqlikdə" ittiham edib. FBI direktoru deyib ki, yeni araşdırma zamanı demokratların namizədinin məktubları ilə bağlı büronun yayda verdiyi qərarı dəyişməsi üçün heç bir əsas tapılmayıb. Klinton kampaniyası deyib ki, uzun sürən məsələnin həll olunmasına "şaddırlar".\nFTB-nin Klintonun elektron məktubları ilə bağlı araşdırmanı yeniləməsinə dair elanından sonra onun rəqibi ilə arasındakı səs faizi fərqi azalmışdı. Detroit yaxınlığında keçirilən mitinqdə cənab Trump israrla deyib ki, FTB-nin elan etdiyi 650 min elektron məktubu bu qədər qısa vaxt ərzində baxışdan keçirməsi qeyri-mümkündür.\n"İndi o saxta sistem tərəfindən müdafiə olunur. Bu tamamilə saxta sistemdir. Mən bunu uzun müddətdir deyirəm",- cənab Trump Michigan-da seçiçilərinə deyib. "Hillari Klinton günahkardır, o bunu bilir, FTB bunu bilir, insanlar bunu bilir və indi, noyabrın 8-i seçki qutuları başında ədaləti bərpa etmək Amerika xalqından asılıdır."\nKlinton özü FTB-ə məktub ünvanlamasa da, onun kampaniyası deyib ki, Klintonun təmiz çıxacağından əmin idilər. Bazar günü Manchester-də Klinton deyib ki, ölkə "hesablaşma anı ilə" üz-üzə qalıb və amerikalılar "parçalanma və birlik" arasında seçim etməlidir. Komeyin Konqresə ünvanladığı məktubda deyilir ki, oktyabrın əvvəli başqa bir araşdırma zamanı tapılan elektron məktublarla bağlı onun müstəntiqləri "gecə-gündüz çalışıb".\nO əlavə edib ki, müstəntiqlər onun elektron məktubları ilə bağlı əvvəlcədən verilən ümumi dəyərləndirməni dəyişdirmək üçün hər hansı səbəb tapmayıb. Prezident seçkilərində əvvəlcədən iştirak etməyə icazə verilən ştatlarda 42 milyona yaxın amerikalı səsvermə hüququndan istifadə edib.


İrandakı vəziyyət beynəlxalq ictimaiyyətin narahatlığına səbəb olur - BMT-nin baş katibi Pan Gi Mun (MÜSAHİBƏ)\nSiyasət 4 Fevral 2010 09:00 (UTC+04:00)\nAzərbaycan, Bakı, 03 fevral / Trend , müxbir Y.Ostapenko/\nTrend -un Birləşmiş Millətlər Təşkilatının baş katibi Pan Gi Munla eksklüziv müsahibəsi\n- Ermənistan indiyədək BMT Təhlükəsizlik Şurasının işğal edilmiş Daqlıq Qarabağ regionunun azad olunması üzrə 4 qətnaməsini yerinə yetirməyib. Fikrinizcə, təşkilat çərçivəsində problemin nizamlanmasının yeni mexanizmlərinə müraciət etməyə dəyərmi?\n- BMT Dağlıq Qarabağ münaqişəsinin nizamlanması prosesinə birbaşa cəlb edilməyib. Burada aparıcı rol Avropada təhlükəsizlik və əməkdaşlıq təşkilatına aiddir və bu münaqişə ilə bağlı sualları məhz ATƏT-ə ünvanlamaq lazımdır.\n- Əfqanıstan 2010-cu ildə də BMT-nin prioriteti olaraq qalır. Siz yanvarın əvvəlində hərbi komponentlə vətəndaş komponentinin yerini dəyişərək "keçid strategiyası"nın tətbiqinin zəruriliyini vurğuladınız. ABŞ-ın Əfqanıstanda hərbi iştirakın gücləndirilməsinin əhəmiyyətini nəzərdə tutan "yeni strategiyası" ilə yanaşı, bu təşəbbüsün reallaşdırılmasını necə görürsünüz?\n- Əfqanıstanda Birləşmiş Millətlər Təşkilatının himayəsi altında beynəlxalq strukturların koordinasiyasının gücləndirilməsinə zərurət var. Mənim xüsusi nümayəndəmin beynəlxalq vətəndaş cəhdlərinin əlaqələndirilməsinə görə məsuliyyət daşımasına baxmayaraq, BMT-nin Əfqanıstana yardım üzrə Missiyasının lazımi təcrübəyə sahib olan, əsas donor ölkələrin hökumətləri və Kabul səfirliyi ilə danışıqlar aparmağa qadir olan əməkdaşların hesabına gücləndirilməsi lazımdır.\nBununla əlaqədar olaraq mənim şəxsi nümayəndəm də hesab edir ki, İSAF çərçivəsində yüskək mülki vəzifəli şəxslərin təyin edilməsi siyasət və inkişaf sahəsində səylərin koordinasiyasının yaxşılaşmasına kömək edir.\nVətəndaş səylərinin koordinasiyasının gələcəkdə yaxşılaşması üçün vətəndaş strukturlarının davamlılığı Əfqanıstan hökuməti və beynəlxalq tərəfdaşlarla məsləhətləşmələrdə gözdən keçirilir. Belə strukturlar yaradılarkən onların həmsədrləri əfqanıstanlı nazir və mənim xüsusi nümayəndəm olmalıdır. Burada İSAF, Avropa İttifaqı, Dünya Bankı və əsas donor ölkələrin qüvvələri iştirak etməlidirlər.\n- Son iki ildir ki, Fələstin-İsrail danışıqlarında irəliləyiş yoxdur. Siz BMT-nin də daxil olduğu Yaxın Şərq dördlüyünün sülh prosesinin irəliləməsi üçün səylərini yetərli hesab edirsinizmi? Sülh dialoqunun yenidən başlanması üçün hansı addımları atmaq vacibdir?\n- Beynəlxalq ictimaiyyət Fələstin-İsrail sülh danışıqlarının yenidən başlanması üçün intensiv səylər göstərir. Mən ABŞ-ın israillərin və fələstinlilərin təhlükəsizliyi, sərhədlərin müəyyən edilməsi kimi məsələlər, həmçinin Fələstin köçkünlərinin və Qüdsün statusu kimi məsələlərin qəti həlli üzrə danışıqların bərpa edilməsi üçün səylərini dəstəkləyirəm.\nDanışıqların aparılmadığı bir vaxtda ölkələr arasında etibar azalıb. Şərqi Qüdsdə gərginlik artıb. Qəzza sektorunda və İsrailin cənubundakı əhali əvvəlki kimi zorakılıqdan əziyyət çəkir. Hesab edirəm ki, yaxın zamanlarda siyasi prosesdə irəliləməsək, geriyə çəkilməyə risk edirik.\n- Siz İsrail və Hizbullahın yeni müharibəyə başlaması təhlükəsinin davam etdiyini nəzərə alaraq, Livan üzrə 1701 saylı qətnamənin icrasını necə qiymətləndirirsiniz?\n- Ümid edirəm ki, 1701 saylı qətmanəyə bütün tərəflər əvvəlki kimi riayət edəcəklər. Mənim Livan üzrə xüsusi koordinatorum Maykl Uilyams tərəflərin qətnamənin həyata keçirilməsi üzrə fəaliyyətə davam etdiklərinə əmin olmaq üçün vəzifəli şəxslərlə əlaqə saxlayır. Qətnamə son illər ərzində uğurla həyata keçirilir.\n- İranda fəal etirazçılarla amansız münasibət insan haqları üzrə beynəlxalq təşkilatlar tərəfindən təsdiq edilib. BMT İranda insan haqlarının müdafiəsi üçün hansı addımları atır? İran hökuməti ilə bununla bağlı hər hansı müzakirələr aparılırmı?\n- Mən İran hakimiyyətini dəfələrlə vətəndaş və siyasi haqlara, xüsusilə də söz azadlığına, sərbəst toplaşma və sərbəst informasiya haqlarına hörmət etməyə çağırmışam.\nİrandakı vəziyyət beynəlxalq ictimaiyyətin narahatlığına səbəb olur. Buna görə də mən İran hökumətini və İran müxalifətini öz fikir ayrılıqlarını qanuni vasitələrlə və dialoq yolu ilə nizamlamağa çağırıram.\nMənin insan haqları üzrə ali komissarım Navi Pilley də hökumətin fəallarla münasibətindən ehtiyatlandığını bildirərək, İrandakı vəziyyəti izləməkdə davam edir.


DONALD TRAMP: SEÇKİLƏR QƏTİYYƏN TƏXİRƏ SALINMAYACAQ | CBC.AZ\nDONALD TRAMP: SEÇKİLƏR QƏTİYYƏN TƏXİRƏ SALINMAYACAQ\nApr 28 2020 16:43\n“Mən heç vaxt seçkilərin vaxtının dəyişdirilməsi barədə düşünməmişəm. Bunu nəyə görə etməliyəm? Noyabrın 3-ü əla tarixdir. Bütün bu fikirlər Baydenin deyil, qısa bəyanatlar yazan insanların təbliğatıdır”, - deyə Donald Tramp Ağ evdə keçirilən brifinqdə bildirib.\nBununla yanaşı, ABŞ Prezidenti pandemiyaya baxmayaraq ölkədəki seçkilərin planlaşdırılan tarixdə - noyabrın 3-də keçiriləcəyini dəfələrlə deyib. Donald Tramp səsvermənin poçt vasitəsilə keçirilməsi təklifini də sərt tənqid edib.


“Sosial şəbəkələr təzyiq vasitəsinə, dəyərlərə təhdidlər yaradan amansız bir silaha çevrilib, odur ki…”-İLHAM MƏMMƏDOV – EtikXəbər\nSosial şəbəkələr günümüzün, həyatımızın bir reallığıdır. Günümüzü, həyatımızı bunsuz təsəvvür etmək mümkün deyil. Çünki informasiyaların vaxtında dəqiq çatdırılması, həmin informasiyalar əsasında işlərin qurulması, ümumiyyətlə, bütövlükdə dünyanın yeni texnologiyasının brendidir və bu, artıq günü-gündən sürətlə inkişaf edir. Demək olar ki, sürət əsrini qabaqlayan, sürət əsrini aparan bir brenddir. Təbii ki, pandemiya vaxtı da sosial şəbəkələrin insanların həyatında nə qədər əhəmiyyətli olduğunun şahidi olduq. Ancaq çox təəssüflər olsun ki, sosial şəbəkələrin bu geniş imkanlarından tam əksinə istifadə olunması hallarının da şahidiyik.\nNecə ki, vaxtilə atom kəşf olunarkən onun dinc məqsədlər üçün istifadəsi nəzərdə tutulmuşdu, amma çox təəssüflər ki, sonradan onu atom bombası şəklinə çevirərək, kütləvi insan qırğınına gətirən bir silah növünə, təhdid növünə çevirdilər. Bu gün də əfsuslar olsun ki, sosial şəbəkələrin atom bombasını xatırlada biləcək bir qolu ayrılır ki, bu, ölkələ, dövlətlər arasında terrorizmi, şantajı, insanların bir-birinə təzyiq vasitəsini, şəxsi həyata qarışmaq, sosial sahədən tutmuş, mədəni, mənəvi, əxlaq dəyərlərinə ciddi təhdidlər yaradan ən böyük silaha çevrilib və bunun öz oyunçuları var.\nO, bildirib ki, heç də təsadüfi deyil ki, dünyanın nəhəng güclərindən biri, “demokratiya”nı dünyaya “ixrac edən”, “demokratik” dəyərlərin pozulmasına görə, hətta, ölkələri Yer üzündən silməyə belə hazır olan ABŞ və onun dövlət başçısı sosial şəbəkələrin təhlükəsini nahəyət ki, dilə gətirdi.\n“Doğrudan da, sosial şəbəkələr, elə biz özümüz də bunu həmişə dilə gətiririk və deyirik, qərəzsiz jurnalistika, qərəzsiz sosial informasiya vasitələri insanların həyatına xidmət edir. Ancaq çox təəssüflər olsun ki, məhz insanlarımızın ağır günündə sosial şəbəkələrdə terrorizmi yayan, təxribat, şər, böhtan kampaniyasını aparanlar var və həmin kampaniyanın oyunçuları elə Azərbaycanda da mövcuddurlar. Cəmil Həsənli, Əli Kərimli, Sevinc Osmanqızı, digərləri bu pandemiya vaxtı heç olmasa, bir xoş çağırış etmək, ölkə rəhbərinin gördüyü işlərə kiçik də olsa, müsbət bir fikir bildirmək istəmirlər. Demirlər ki, möhtərəm cənab Prezident, bu işlərə görə çox sağ olun. Baxmayaraq ki, pandemiya tüğyan edir, amma siz Qobda üçüncü bir qəsəbəni açırsınız, bu qədər insanlar orada yerləşir və nəinki yerləşir, hətta, onlara iş yerləri də yaradılıb. Amma bunu etmirlər, əksinə, şər, böhtan yağdırırlar.\nAxı, gerçəkdən də, dünyanın hansı bir yerində bu işlər görülür? Heç birində, yoxdur, analoqu olmayan bir məsələdir. Ancaq onlar qəpikləri hesablayırlar. 190 manat ayrılanda filan məsələ oldu, nə bilim filan məsələ belə gəldi, nə bilim burada beş manat əskik çıxdı və sair və ilaxır. Bu cür vətəndaşlıq, bu cür müxalifətçilik olmaz, bu, düşmənçilikdir. Özünüz də şahidsiniz ki, Ramil Səfərovla bağlı Avropa İnsan Hüquqları Məhkməməsi məhz ermənilərinin təkidi ilə məsələ qaldırdı. Təbii ki, bu məsələ də flasa uğradı və Azərbaycan dövlətinə, Macarıstan dövlətinə qarşı heç bir qərar çıxarılmadı. Başqa cür də ola bilməzdi.\nEyni zamanda, Ramil Səfərov kimdir, bizim azərbaycanlı övladımız, hansı ki, bayrağımızdan ötrü bütün həyatını qurban verməyə hazır olan bir gəncdir. Heç olmasa, çıxın o sosial şəbəkələrdə onu müdafiə edin. Ramil Səfərov Macarıstandan məhz möhtərəm Prezidentimizin uzun illər əziyyəti və cəhdi nəticəsində ölkəmizə gətirildi. Çıxın heç olmasa onu deyin. Çıxın heç olmasa, insanların sosial vəziyyətinin yaxşılaşdırılması üçün atılan addımların müsbət tərəfini deyin. Qoyun heç olmasa, stimul əmələ gəlsin, insanlarda ümidsizlik yaranmasın.\nOna görə də hesab edirəm ki, sosial şəbəkələrin hüquq müstəvisində nəzərətə götürülməsi, tənzimlənməsi üçün atıla biləcək hər bir addımı dəstəkləyirik. Siz də dəstəkləyin. Biz də dəstəkləyirik. “Youtube” kanallarını açın, xaricdə oturub əxlaqsızcasına ana-bacı söhbətləri edirlər…Həmin söhbətləri edənləri, söyüşlər söyən o nacinsləri biz hüquqi müstəvidə cəzalandırmalıyııq. Bütün bunlar öz cəzasını almalıdır…”-deyə, millət vəkili sözlərinə əlavə edib.


Xırdalan şəhəri. H.Əliyev prospekti. Köhnə Frezko ( indiku Qrand ) marketlə üzbə üz 2 otaq , Xırdalanda ev satılır\nElan nömrəsi: 492542\nXırdalan şəhəri. H.Əliyev prospekti. Köhnə Frezko ( indiku Qrand ) marketlə üzbə üz svetaforun yanında Olimups MTK nın inşa etdiyi 14 mərt.bəli binanın 13 cü mərtəbəsində sahəsi 90 m2 olan 2 otaqlı podmayak mənzil satılır. Sahəsi geniş olduğundan rahatlıqla 3 otağa çevirmək olar. Qaz sayğacları və liftlər quraçdırılıb. Yaxınlıqda dayanacaq, bazar, məktəb, bazça, marketlər və s. var. Sənədi müqavilədir. Xahiş edirik aşağıdakı ikinci telefon nömrəsini yığın.\nÜnvan: Xırdalan şəhəri. H.Əliyev prospekti. Köhnə Frezko ( indiku Qrand ) marketlə üzbə üz\nXirdalan şeheri, Kristal Abşeron 2 yaşayiş kompleksi, 2 otaq , Xırdalanda\nev alqi satqisi ev elanlari kombi temiri ari sudu ev alqi satqisi tecili ucuz satilan evler 2021 islenmis qapilar unvan.az evler masin alqi satqisi kombi ustasi kondisioner ustasi kurslar ipoteka ile satilan evler hezi aslanovda ehmedli tezbazar.az


Samir Şərifovun çətiri altında KORRUPSİYA ÇETESİ -ŞOK FAKTLAR – Ən Son Xəbərlər\nMaliyyə Nazirliyində şəbəkələşmiş qrupun korrupsiya mexanizmi haqda yeni məlumatlar yayılıb. Bəzi media quruluşlarında Maliyyə Nazirliyinin rəhbəri Samir Şərifovun 1-ci müavini Azər Bayramov vəzifə səlahiyyətlərindən istifadə edərək, dostları, qohumları və yerlilərini şəhər (rayon) maliyyə idarələrinə rəhbər vəzifələrə təyin etdirir. Eyni zamanda, onun 1 saylı Xəzinədarlıq İdarəsi və bu idarənin rəisi Nadir Qarayev vasitəsiylə necə rüşvət mexanizmi tətbiq etməsi haqda informasiyalar var. Bizi məlumatlandıran sahibkarlardan biri deyib ki, 1-ci müavin Azər Bayramovun «çətir»i altında xüsusi statusa sahiblənmiş Nadir Qarayev korrupsiya şəbəkəsinə nazirlik və komitələrin maliyyə şöbələrinin rəislərinə də cəlb eləyib: «Məlumat üçün bir daha qeyd edim ki, Nadir Qarayev təkcə idarə rəisi və korrupsiya şəbəkəsində önəmli rol oynayan şəxs kimi deyil, həm də Azər Bayramovun yerlisi, yaxın qohumu olaraq nazirlik, komitə, icra hakimiyyətlərinin «qorxulu röyası»dır.\nBelə ki, rayon icra başçısı bir çox cari təmirləri həyata keçirən kiçik şirkətlərin çoxunu maliyyə idarəsi rəisinin əmisi oğlu, Gədəbəy Mədəniyyət və Turizm şöbəsinin müdiri Ramiz Məmmədova həvalə etməklə özünə hər il yüz min manatlarla “xeyir” götürür. İddiaya görə Namiq Məmmədov maliyyə nazirliyində Azər Bayramovun rəhbərliyi ilə fəaliyyət göstərən və ayrılan büdcə vəsaitlərindən faiz almaqla milyonlar qazanan “Gədəbəy qruplaşması” deyilən şəbəkənin regiondakı ən etibarlı və nüfuzlu şəxslərindən biridir. Hətta bir çox rayonların maliyyə şöbəsinin müdirləri nazirlikdəki işlərinin “aşırılması” üçün Namiq Məmmədovun köməyindən istifadə etdiyi deyilir. Bildirilir ki, Namiq Məmmədov və əmisi oğlu rayon Mədəniyyət və Turizm şöbəsinin müdiri Ramiz Məmmədov bölgədə “Gədəbəy qruplaşması”ının başında dayanan əsas şəxslərdir və bu şəxslərin əli ilə Azər Bayraiov hər il Gəncəbasar regionlarından miylonlarla manat «faiz» toplayır.\nQeyd olunur ki, Ramiz Məmmədov bir vaxtlar rayon təhsil şöbəsinin müdiri vəzifəsində çalışıb. Həmin vaxtlar Ramiz Məmmədov rayon təhsilində baş verən çoxsaylı maxinasiya və qanunsuzluqlarla ad çıxartıb. Mənbəmiz iddia edir ki, Ramiz Məmmədovun “fironluğu”, həmçinin maliyyə maxinasiyaları barədə dəfələrlə təhsil nazirliyinə və prezident aparatına edilən şikayətlərdən sonra, əmisi oğlu Namiq Məmmədovun sayəsində qəflətən rayon mədəniyyət və turizm şöbəsinə “transfer” olunub. Çünki Ramiz Məmmədov təhsil şöbəsində həyata keçirdiyi maliyyə maxinasiyalarını əmisi oğlu Namiq Məmmədov vasitəsi ilə hayata keçirib və bu maxinasiyaların üstünün açılması Maliyyə İdarəsinin müdiri üçün həbsxana qapılarını aça bilərdi. İddiaya əsasə ucqar bir rayonda məmur oliqarxa çevrilən Namiq Məmmədov daha böyük iddialara düşdüb. Gədəbəy maliyyə idarəsinin müdiri Azər Bayramovun dəstəyi ilə icra başçısı Gədəbəyə, ya da yaxın rayonların birinə icra başçısı təyinatı almaq üçün bütün imkanlarını səfərbər edib. Onun bu işdə əsas hamisi isə Azər Bayramov və “Gədəbəy qruplaşması”nın Bakıdakı fəal üzvlərdir.\nMaliyyə Nazirliyində şərti adı «Gədəbəy qruplaşması» adlanan Azər Bayramov-Nadir Qarayev birliyi elə vəziyyət yaradıb ki, artıq Samir Şərifovun çevrəsində olanlar da səslərini çıxarmağa başlayıblar: «Yaxın aylara qədər susanlar bu gün açıq şəkildə «Gədəbəy qruplaşması» və onların himayəsində olan maliyyə məmurlarının hərəkətlərindən şikayətlənməyə başlayıblar. Onlarla bərabər, ölkədə ciddi rol və nüfuza sahib olan bəzi nazirlərin də bu qruplaşmadan narazı olduğu sirr deyil. Çünki məhz bu qrup həmin nazirliklərin dövlət proqrammı çərçivəsində gördükləri işlərin sürətli və keyfiyyətli aparılmasına mane olurlar. Çünki nazirliklərin layihələrində qalib olan şirkətlər 1 saylı Xəzinədarlıq İdarəsinin razılığı ilə hesablarına köçürülməli olan vəsaitləri vaxtında ala bilmirlər. Nadir Qarayev açıq şəkildə «şərti»ni qoyaraq, «haqqı»nı istəyir. Bu isə həmin nazirlik və komitələrin layihələrini təhlükə altına qoyur. Üstəlik, tələb edilən iri məbləğli “faiz” ödənildiyi halda, işlərin keyfiyyəti istər-istəməz aşağı düşür.\nMaraqlı burasıdır ki, dövlət qurumlarının maliyyə şöbəsi rəisləri də belə vəziyyətdə öz vəzifələrini qorumaq və son bir neçə ildə üstün mövqeyə sahiblənmiş «Gədəbəy qruplaşması» ilə düşmən olmamaq üçün sahibkarları sıxmağa başlayırlar. Açıq şəkildə tender qalibi olan şirkətlərə «1 saylı Xəzinədarlıq idarəsinin 6 (altı) faizini gətirin, hesabınıza pul köçürülsün» deyirlər. Bəli, «Azər Bayramov- Nadir Qarayevin “hakimiyyət pramidası”ı bu şəkildə qurulub, rüşvət elə bu mexanizmlə alınır».\nNadir Qarayevin rəhbərlik etdiyi xəzinədarlıqda sanki bir “gestapo rejimi”nin hökm sürdüyünü bildirilən müsahibimiz deyir ki, bu qrup elə bir həddə çatıb ki, artıq Azərbaycan dövlətinin strateji maraqlarını da nəzərə almırlar: «Bəlkə də digər nazirlik, komitə və icra hakimiyyətlərini anlamaq olar. Ancaq müharibə şəraitində olan Azərbaycan ordusunun təminatını həyata keçirən şirkətlərdən də «hesab» tələb olunması, heç də anlaşılan deyil. Mənim bildiyimə görə, Nadir Qarayev faktiki ordunu ərzaq və digər tələbatlarını təmin edən şirkətlərə qarşı da güzəştə getmir. Düzü, bu məsələyə Müdafiə Nazirliyinin maliyyə şöbəsinin rəisi Namiq Poladov necə yanaşır, bunu bilmirəm. Amma dəqiq bildiyim odur ki, Nadir Qarayevə 6 faizlik «hesab» çatmasa, Müdafiə Nazirliyinin tenderlərində qalib olan və ordunun təminatını həyata keçirən şirkətlərin pulu da hesablarına köçürülmür…».\nPrevious PostReal TV-nin rəsmi təsisçisi İman Quliyev kimdir? – İş adamının böyük biznes şəbəkəsi\nNext PostƏli Həsənov karantini Xızıdakı villasında keçirir — Onunla bərabər olan KİV rəhbəri də var


26 Oktyabr 2021 15:04\nAzərbaycan Respublikasını dünya miqyasında müqayisə etdikdə şirin su ehtiyatının kiçik bir hissəsi sərhəd ölkələrinin hesabına formalaşır və Azərbaycan yuxarı axındakı ölkələrdən daxil olan sulardan ciddi şəkildə asılıdır. Torpaqlarımızın 20 faizi, o cümlədən Sərsəng su anbarı və digər şirin su ehtiyatları Ermənistan tərəfindən zəbt edilmişdi. Ermənistan bu sulardan istifadə edərək işğal etdiyi bəzi ərazilərimizdə kənd təsərrüfatını inkişaf etdirmişdi. İş o yerə çatmışdı ki, Ermənistanın taxıl ehtiyatının təxminən 50 faizini işğal olunmuş Azərbaycan torpaqları ödəyirdi. Sözsüz ki, bu, işğal olunmuş ərazilərdə olan şirin su ehtiyatlarının hesabına baş verirdi.\nBu sözləri Publika.az-a açıqlamasında biologiya elmləri doktoru, ekoloq Rauf Sultanov deyib. Ekoloq qeyd edib ki, Həkəri çayının erməni işğalçılarından azad olunması olduqca əlamətdar hadisədir:\n“Kənd təsərrüfatının inkişaf etdirilməsində Həkəri çayı əlbəttə ki, müstəsna rol oynayır. Su və torpaq kənd təsərrüfatı üçün ən vacib məsələlərdən biridir. Azərbaycanda 30% torpaqlar şoranlaşıb, deqradasiyaya uğrayıb, xüsusilə Aran rayonlarında.\nAzərbaycanın ən münbit torpaqları Qarabağ və ətraf rayonlardır, demək olar ki, subtropik zona adlandırmaq olar. Ona görə ki, Qubadlı və ona yaxın olan digər ərazilərdə yağan yağışın miqdarı qat-qat çoxdur. Dəmyə taxılçılığının inkişaf etdirilməsində böyük rolu var. Həkəri çayı kənd üzümçülüyü və tütünçülüyünün, o cümlədən heyvandarlığın inkişaf etdirilməsində və yem bitkilərinin əkilib istifadə edilməsində müstəsna rola malikdir”.\nRauf Sultanov bildirib ki, Həkəri çayı Qubadlıya köçəcək insanların şirin suya olan tələbatını ödəyəcək:\n“Onun üzərində tikilən su elektrik stansiyaları rayonun iqtisadi yüksəlişinə təkan verəcək. Təkcə Həkəri çayı deyil, onun qolları da sənaye və məişətlə əlaqədar olan su tələbatının ödənilməsində xüsusi əhəmiyyətə malikdir”.


Novruz Məmmədov: Bu gün miqrasiya böhranı Avropanın aparıcı ölkələrinin siyasətinin nəticəsidir – İNSAN HÜQUQLARINA DAİR BEYNƏLXALQ STANDARTLARIN TƏSBİTİ ÜZRƏ BİRGƏ İŞÇİ QRUPU\n“Miqrasiya tarixinin araşdırılmasına böyük ehtiyac var. Bu hadisə müstəmləkəçiliklə birlikdə yaranmış, ondan törəmədir, onun qalığıdır. Bu gün miqrasiya böhranı Avropanın aparıcı ölkələrinin siyasətinin nəticəsidir”.\nN.Məmmədov qeyd edib: “Miqrasiya siyasəti I mərhələdə müstəmləkəçiliyi möhkəmləndirmək, asan həyata keçirmək üçün, II mərhələdə müstəmləkədən azad olmuş ölkəni öz nəzarətində saxlamaq üçün istifadə edilmişdir. Hər iki mərhələdə miqrasiya siyasəti müstəmləkəçi dövlətlərin xüsusi maraqlarına xidmət etmişdir. İndi bu siyasətin III mərhələsi başlayır. Bu mərhələdə miqrasiya artıq həmin dövlətlər üçün təhlükə mənbəyi hesab edilir. Bu mərhələdə artıq miqrantlara qanundan kənarlar adı verilir”.


İlham İsmayıl icra başçısının güllələnməsi barədə: "Elmar Vəliyev birinci hadisədən nəticə çıxarmamışdı"- koordinat.az\nİlham İsmayıl icra başçısının güllələnməsi barədə: "Elmar Vəliyev birinci hadisədən nəticə çıxarmamışdı"\n“Elmar Vəliyevə qarşı sui-qəsd gözlənilən idi. Əgər bu gün media orqanları “hansı məmura sui-qəsd edilə bilər”,- deyə bir sorğu keçirsə, ilk beşlikdə birinci yeri Elmar Vəliyev tutardı”.\nKoordinat.az xəbər verir ki, bunu təhlükəsizlik məsələləri üzrə ekspert İlham İsmayıl bildirib. “Yeni Müsavat”ın Facebook vasitəsilə canlı yayımında çıxış edən İlham İsmayılın sözlərinə görə, Elmar Vəliyevin iş üslubunun söyüş və təhqirdən ibarət olduğu hər kəsə məlum idi: “Sərt başçı olmaq, sərt tələblər qoymaq olar. Amma işin gedişatında söyüş və təhqiri bu həddə çatdırması bütün Azərbaycana məlum idi. Bu, tək gəncəlilərə yox, bütün Azərbaycana məlum idi. Gəncənin keçmiş polis rəisi Rasim Musayevlə bağlı belə bir insident baş vermişdi və gərginlik yaranmışdı. Elmar Vəliyev birinci hadisədən nəticə çıxarmamışdı. Elə bil bu, gözlənilən idi. Mən sanki gözləyirdim ki, Hacı Məmmədov tezliklə özünü öldürəcək, gözlənilən idi. Çünki həddindən artıq təhqiri kütləvi, nümayişkaranə şəkildə, hamının qabağında edib”.\n12 il boyunca Gəncədə çalışdığını xatırladan İ.İsmayıl bu şəhərlə əlaqələrinin hələ də sıx olduğunu deyib. Gəncəlilərin belə bir icra başçısına qarşı illərdir dözməsinin təəccüblü olduğunu deyən ekspert bunun hansısa formada partlayacağının gözlənilənliyini də vurğuladı: “Mən demirdim ki, mütləq öldürməliydilər. Amma bu cür olmaz. Cavabın biri bir gün sözlə, atəşlə və ya əllə olur”.\nİ.İsmayıl E.Vəliyevə qarşı sui-qəsdin icra hakimiyyətinin binası qarşısında olması mövzusuna da toxundu. Dedi ki, icra başçısına, məmura “ən yaxşı” sui-qəsd yeri icra hakimiyyəti binasının qabağıdır: “Bilirsiz ki, mütləq bura gələcək. O, orda mütləq maşından düşəcək. Onu izləməkdənsə, hansısa obyektə getməkdənsə, ən yaxşı yer oradır. Bu, təkcə Gəncə ilə bağlı deyil. Danışdıığımız bu söhbətlər kifayət edirdi ki, Elmar Vəliyevlə profilaktik söhbətlər aparılsın. Ya da birinci insidentdən sonra iş yeri dəyişdirilsin”.\nMüsahibimiz sui-qəsdə cəhd edən Yunis Cəfərovun bu hadisəni hansı səbəbdən törətməsi ilə bağlı suala da aydınlıq gətirib. Deyib ki, daha öncədən insident onun özü ilə yox, bacısı ilə icra başçısı arasında baş verib: “Özü kriminala meylli adam idi. Vaxtilə bir mühafizəçi ilə dalaşıb. Bu cür hərəkətlərin cavabını kimlər verir? Bu tipli adamlar vəziyyətdən istifadə edirlər. Onlar üçün azadlıqda olub-olmamaq ön planda deyil. Əsas məsələ qisasın alınmasıdır”.\nOxuma sayı: 445


Niyə icbari karantin lazım deyil? - Rasional\nPost published:22 İyul 2020\nBiz koronavirusla mübarizədə icbari karantinə qarşıyıq. Çünki virusun ciddiliyi, daha dəqiq desək letallığı (öldürücülük nisbəti) əvvəllər iddia edildiyi kimi yüksək deyil və karantinin fəsadları onun verə biləcəyi faydadan çoxdur. İcbari karantin siyasi qərardır, aylardır bizim azadlığımızı məhdudlaşdırır və həyatımıza ciddi təsir edir. Dövlətin siyasətinə təsir etmək imkanlarımız vətəndaşlar olaraq məhdud olsa da, mövzu ilə bağlı ictimai müzakirə açmağı əhəmiyyətli hesab edirik. Biz – müəlliflər epidemoloq deyilik, tibb ilə əlaqəsiz ixtisasları olan şəxslərik, bu bloqda yazdıqlarımız epidemoloqların və müvafiq qurumların tədqiqatlarına əsaslanır, yəni mövcud tədqiqatların gəldiyi nəticələri xülasə edirik. Onu da vurğulayaq ki, bloqda yazılanlar yeni araşdırmalar dərc edildikcə mütəmadi olaraq yenilənəcək.\nBirincisi, koronavirusun letallığı güman edildiyi qədər yuxarı deyil. Qərb ölkələrində, xüsusən ABŞ və Böyük Britaniyada karantinin tətbiq olunmasını əsaslandırmaq üçün irəli sürülmüş model Imperial College tərəfindən hazırlandı və bu modelin proqnozuna görə təkcə ABŞ-da 2.2 milyon, Böyük Britaniyada isə 510,000 nəfər COVID-19 nəticəsində öləcəkdi çünki model hazırlanarkən virusin letallığı təqribən 0.9 faiz olaraq götürülürdü, yəni güman edilitdi ki, virusa yoluxan hər 1000 nəfərdən 9 nəfər öləcək. Halbuki bu proqnozun reallıqdan xeyli yüksək olduğu sonradan məlum oldu. Belə ki, virusun letallığı regiondan, əhalinin yaşı, sağlamlıq göstəricisi kimi demoqrafik faktorlardan, ətraf mühitdən və s. asılı olsa da hazırkı hesablamalara görə qlobal olaraq ortalama letallıq 0.1-0.6 faiz arasında dəyişir. Letallıq dərəcəsi ölənlərin təsdiq olunmuş yoluxan sayına nisbəti əsasında hesablanmır. Çünki virusa yoluxanların ən azı 35 faiz, ən çoxu isə 80 faizində heç bir simptom müşahidə edilmir və ya simptomlar yüngül olur. Belə olan halda virusa yoluxan bir çox adamın virusa yoluxduğundan xəbəri olmur və test etdirmədiklərinə görə də təsdiqlənmiş yoluxan sayı real yoluxan sayından daha aşağıdır. Və əgər letallığı təsdiqlənmiş yoluxan sayı əsasında hesablasaq həmin rəqəm reallığı əks etdirməyəcək – rəqəm realdakından yüksək çıxacaq. Bu səbəbdən də əvvəlcə antikor (xəstəlikdən sağaldıqdan sonra bədəndə virus əleyhinə immuniteti təmin edən protein) testləri nəticəsində əhalinin (simptomlu və ya simptomsuz) neçə faizinin yoluxmuş olduğu təsbit edilir, sonra isə ölənlərin antikor testləri nəticəsində müəyyən edilmiş yoluxan sayına nisbəti hesablanır və beləcə letallıq faizi müəyyən edilir.\nAmma bu metodla əldə edilmiş letallıq dərəcəsi də realdakından yüksək olur çünki xəstəliyi yüngül və ya simptomsuz keçirmiş şəxslərdə antikor səviyyəsi qısa bir müddətdə aşağı düşdüyü və testlərdə üzə çıxmadığı üçün əslində simptomsuz xəstələrin və eləcə də əhali arasında xəstəliyin yayılma faizinin bu araşdırmalardakından xeyli yüksək olduğu meydana çıxır. Bu halda, letallıq dərəcəsinin də aşağı olduğu qənaətinə gələ bilərik. ABŞ-ın Səhiyyə və Sosial Xidmətlər Departamentinin hazırladığı Pandemiyalara qarşı mübarizə planına əsasən, infeksion xəstəliklərin letallığından asılı olaraq onlara qarşı görüləcək tədbirlər müəyyənləşdirilib və bu tədbirlər 5 kateqoriyaya bölünüb. COVID-19 öz letallıq dərəcəsinə görə (ən konservativ hesablamarlarla 0.2-0.6 faiz) bu planın 2-ci və ya 3-cü kateqoriyasına aid edilə bilər. Bu kateqoriyalarda olan xəstəliklər üçünsə xəstələrin könüllü izolyasiyası kimi qabaqlayıcı tədbirlər nəzərdə tutulsa da, bütün əhalinin karantinə alınması, yəni icbari karantin nəzərdə tutulmayıb. Həmçinin, Ümumdünya Səhiyyə Təşkilatından olan bir qrup tədqiqatçının 2006-cı ildə nəşr etdirdikləri tədqiqatda da bildirilir ki, əhalinin kütləvi şəkildə icbari karantinə alınması və izolyasiyası həm qeyri-effektivdidr, həm də daha çox əks-effekti olduğundan praktiki deyil. Başqa bir məsələ isə ondan ibarətdir ki, hələ mart ayında Ümumdünya Səhiyyə Təşkilatı bildirirdi ki, bu virus yeni olduğu üçün heç kimdə bu virusa qarşı immunitet yoxdur. Lakin sonradan elmi tədqiqatlar göstərdi ki, əvvəlki koronaviruslara yoluxma nəticəsində yaranmış T şəkilli hüceyrələr sayəsində bu virusa qarşı immunitet əksər insanlarda var.\nİkincisi, icbari karantinin fəsadları onun verə biləcəyi faydadan daha çoxdur. Bəzən mətbuatda və ya sosial şəbəkələrdə karantin müzakirə edilərkən karantinin vacib olmadığını, həmçinin bunun iqtisadi və sosial fəsadlara yol açacağını deyən insanlara qarşı “siz iqtisadiyyatı insan həyatından üstün tutursunuz” ittihamı səsləndirilir və “iqtisadiyyat VS insan həyatı” kimi bir saxta dixotomiya irəli sürülür. Halbuki iqtisadiyyat heç də mücərrəd, insan həyatından ayrı bir məfhum deyil. İcbari karantin nəticəsində insanlar öz işlərini, qazanc mənbələrini itirirlər və dünyanın bir çox yerində bu onların yaxşı səhiyyə xidməti, dərman preparatlarını almaq imkanlarını azaldır. Həmçinin yaxşı qidalanmamaq və stress kimi faktorlar insanların immunitetinə də mənfi təsir göstərir. Üçüncü dünya ölkələrində isə dünya iqtisadiyyatındakı problemlər ucbatından aclıqdan ölən uşaqların sayının artacağı proqnozlaşdırılır. Depressiya, intihar, məişət zorakılığı kimi hallar artır. Güman edilir ki, Cənub Asiya ölkələrində əksəri qız olmaqla təxmini 10 milyon uşaq karantindən sonra heç vaxt məktə qayıtmaya, nəticədə uşaq evliliyi və məişət zorakılığı kimi hallar arta bilər. Belə ki, təkcə karantinin ilk 11 günündə Hindistanda 92 min qadın çağrı mərkəzinə zəng edərək məişət zorakılığına məruz qaldıqlarını bildirib, digər Cənubi Asiya ölkələrində də bu kimi halların artdığı müşahidə edilib. Həmçinin mətbuatda yeridilən panika səbəbindən xeyli sayda insan digər xəstəliklərinin müalicəsinə ehtiyac olduğu halda koronavirusa yoluxmaqdan qorxduqları üçün həkimə getməkdən çəkinirlər və xüsusən xərçəng xəstələrində bu, xeyli neqativ hallara və ölümlərə yol açır. Digər tərəfdən, bütün dünyada hökm sürən panika mühiti nəticəsində insanlar qorxu və stressdən də sağlamlıqlarını itirə və hətta ölə bilirlər. Yəni məsələ “insan həyatı VS iqtisadiyyat” qədər sadə deyil və dünyadakı yeganə xəstəlik də COVID-19 deyil. COVID-19 xəstəliyinin qabağını almaq üçün digər insanların həyatını qurban vermək nə qədər rasionaldır?\nBəs biz nə təklif edirik? Hal-hazırda əlimizdə olan faktlar deməyə əsas verir ki, bu xəstəlik əsasən yaşlılar, xroniki xəstəliyi olan insanlar və az təminatlı insanlar üçün daha təhlükəlidir. Buna görə də bizim tədbirlər planımızın mərkəzində bu insanları qorumaq yer almalıdır. Belə ki, risk qruplarının könüllü izolyasiyası, onların dərman preparatları və səhiyyə xidməti ilə təmin edilməsi prioritet olmalıdır. Çünki ən azından peyvənd tapılıb kütləvi istehsal edilənə qədər xəstəlik bizimlədir və biz onunla bir yerdə yaşamağa məcbur olacağıq və o vaxta qədər də bütün ölkəni bağlamaq nə mümkün, nə ağlabatan, nə də arzuolunandır.


“Türkiyənin münasibəti Allahşükür Paşazadənin dilindən ifadə olunan uğursuz siyasəti ifşa etmək üçün idi. Əliyevə başa salmaq istəyirlər ki, biz sənin bu balaca oyununu başa düşmüşük”.\nAzərbaycan Xalq Cəbhəsi Partiyasının (AXCP) sədr müavini Seymur Həzi “Toplum TV”-yə belə deyib.\nQafqaz Müsəlmanları İdarəsinin sədri, şeyxülislam Allahşükür Paşazadə “Təzəpir” məscidində iyulun 21-də bayram namazından sonra jurnalistlərə açıqlamasında deyib ki, Azərbaycanı Qarabağdakı qələbəyə Xameneinin fətvası aparıb: “Əgər bu gün bizim qonşularımız, arxamız bərk olmasaydı, qələbəmiz, bəlkə də, olmazdı. Odur ki, Türkiyə Prezidenti Rəcəb Tayyib Ərdoğan cənablarına və Ayətullah Xameneyi həzrətlərinə müsəlmanlar adından təşəkkürümü bildirirəm. Ayətullah Xameneyinin “Qarabağ torpağı İslam torpağıdır” deyərək fətva verməsi qələbənin carçısı idi və bizi qələbəyə apardı”.\nTürkiyə Prezidenti Rəcəb Tayyib Erdoğanın baş məsləhətçilərindən biri M.Mücahit Küçükyılmaz isə Allahşükür Paşazadənin bu açıqlamasına “Tvitter”də cavab yazıb: “Demək ki, Xameneyi Ermənistana silah göndərəndə Azərbaycana da fətva göndərirmiş. Amma Xameneinin fətvası Xameneinin silahına qalib gəlib”.\nDaha sonra “Gununsesi.info”-ya verdiyi müsahibədə A.Paşazadə sözügedən çıxışının təhrif olunduğunu bildirib, Küçükyılmazı isə dindən xəbəri olmamaqla ittiham edib: “Bu adam öz çıxışı ilə Azərbaycan və Türkiyə arasında olan qardaşlıq münasibətlərinə kölgə salır. Deyir ki, İran Ermənistana raket göndərir. Mən raketdən danışmamışam, Allahdan danışmışam, duadan danışmışam. Onun cümləsində belə bir fikir var idi ki, İran Ermənistana silah göndərir. Axı, sənin sübutun varmı? Prezident deyir ki, yox. Azərbaycan prezidentinin, onun köməkçisi Hikmət Hacıyevin çıxışında deyilib ki, belə bir şey olmayıb”.\n“Mən heç vaxt heç kimin qucağında olmamışam. Məni ittiham edənlər çalışır ki, ölkədə sünni-şiə qarşıdurması yaratsın. Bu, başqa maraqlardan doğur. Hər şeyin fərqindəyik. Mən din adamıyam, nə İranın, nə də Türkiyənin adamı deyiləm. Azərbaycanın vətəndaşıyam”, - deyə şeyx bildirib.\nYadigar Sadıqlı - Sosial Media\nMüsavat Partiyasının üzvü Yadigar Sadıqlı deyir ki, Allahşükür Paşazadənin dedikləri Azərbaycan hakimiyyətinin İranla bağlı komplimentlərinin davamıdır: “Bir çox hallarda bu komplimentlər ən azı şişirdilmiş olur. Hikmət Hacıyevin “İran topçuları Zəngilan və Qubadlının 400 min əhalisini xilas etdilər” fikrində olduğu kimi. İran topçularının, həqiqətən, belə davranması mübahisə mövzusudur, amma mübahisəsiz olan odur ki, 1993-cü ildə Zəngilan və Qubadlı rayonlarında qeydiyyatda olan əhalinin sayı 70 mindən bir qədər çox olub. Şeyxin dediyində də çox böyük şişirtmə var. Əgər Birinci Qarabağ müharibəsi ilə bağlı xeyli miflər, əfsanələr ortaya çıxıbsa və artıq nəyin gerçək, nəyin yalan olduğunu ayırmaq gənclər üçün çətinləşibsə, İkinci Qarabağ müharibəsindən heç 1 il keçməyib və hər şey yaddaşlardadır. Qələbəmizdə Türkiyə və İranın rolunu eyniləşdirmək çox böyük ədalətsizlikdir”.\nY.Sadıqlı Türkiyədən verilən cavabın iki ölkə arasında münasibətlərə təsir edəcəyini düşünmür: “Azərbaycan-Türkiyə münasibətləri müstəqillik dövründən bəri ən yüksək səviyyəyə çatıb və şeyxə verilən cavaba görə pisləşəcəyi gözlənilmir. Hər halda Allahşükür Paşazadə dövlət rəsmisi deyil, Küçükyılmazın istehzalı cavabı da dövlət rəsmisinə ünvanlanmayıb. Ola bilər ki, rəsmi Bakı öz narazılığını pərdə arxasında ifadə etsin. Başqa bir şey isə olmayacaq. Əlbəttə, əgər münasibətlərin pisləşməsi üçün başqa, bizim bilmədiyimiz səbəblər yoxdursa”.\n“Açıqlamanın rəsmi önəmi yoxdur”\nOrta Doğu Araşdırmalar Mərkəzinin rəhbəri Sədrəddin Soltan isə bu açıqlamanın rəsmi önəminin olmadığını deyir: “Azərbaycan İranla dünyəvi dövlət kimi əməkdaşlıq edir, Allahşükür Paşazadənin dedikləri isə dini çalarlıdır. Azərbaycan üçün İranla münasibətlər Azərbaycanla İsrail arasındakı əməkdaşlıqla, yaxud başqa bir xristian dövlətlə olan münasibətlərlə eyni formadadır. Bu baxımdan Allahşükür Paşazadənin açıqlaması Azərbaycanın dövlət siyasəti kimi qiymətləndirilməməlidir”.\nSədrəddin Soltan - Açıq mənbələrdən götürülüb\nEkspert Türkiyə rəsmisinin açıqlamasının da rəsmi xarakter daşımadığını ifadə edib: “Türkiyə demokratik bir dövlətdir. Orada dövlət rəsmisi və ya adi bir vətəndaş müxtəlif məsələlərə münasibət bildirməkdə sərbəstdir. Mücahit Küçükyılmaz fikir bildirərkən Türkiyə dövlətinin rəsmi mövqeyini ifadə etmir. O “Tvitter” səhifəsində bir fərd olaraq bu məsələyə münasibə bildirib. Bunun isə nə Türkiyə-Azərbaycan, nə də Azərbaycan-İran münasibətlərinə dəxli var. Eyni zamanda bu tviti Allahşükür Paşazadənin əlində bayraq etməsinə ehtiyac yoxdur. Məlumdur ki, o Türkiyə ilə münasibətləri pozmağa çalışır”.\n“Türkiyə bu uğursuz siyasəti ifşa etdi”\nSeymur Həzi isə deyir ki, Azərbaycan hökuməti İranla münasibətləri yaxşılaşdırmaq istədiyi üçün belə bir açıqlamaya ehtiyac duyub: “Burada ciddi məsələlərdən biri budur ki, Azərbaycan ona dəstək verən ölkələrin hamısının, məsələn Ukraynanın, İsrailin Böyük Britaniyanın adını çəkmir. Britaniya BMT səviyyəsində Azərbaycana dəstək verib, ancaq bununla bağlı hələ də rəsmi olaraq təşəkkür edilməyib. Fransa və Rusiyanın birgə hazırladığı qətnaməyə qarşı Britaniyanın mövqeyi olmasaydı, bizim üçün diplomatik vəziyyət və müharibənin sonrakı gedişatı çox gərgin olardı”.\nSeymur Həzi - Sosial Media\n“Şeyxin çıxışı Aərbaycanda olduğu kimi Türkiyədə də təəssüf və əsəb yaratdı. Burada yersiz və uğursuz bir siyasətə yol veriblər. Onlar düşünürdü ki, Allahşükür Paşazadə dövlət rəsmisi olmadığı üçün onun bəyanatı rəsmi qıcıq doğura bilməzdi. Amma hamı bilir ki, o, İlham Əliyevin ən yaxın adamıdır və bu, onun da mövqeyi sayıla bilər. Bunu İran başa düşdüyü kimi Türkiyə və Azərbaycan ictimaiyyəti də başa düşür”.\nBu gün, iyulun 26-da Mücahit Küçükyılmaz “Tviter” hesabında yeni tvit paylaşıb. Həmin tvitdə qeyd olunur: "Haqq-ədalət naminə, Azərbaycanın şeyxülislamı Allahşükür Paşazadə Qarabağ zəfəri üçün Prezidentimiz və Türkiyəyə də təşəkkür edib. Biz, insanlar gəlib keçiciyik, əbədi olan Türkiyə və Azərbaycan dostluğudur”.\nİyulun 26-da isə Türkiyədə azərbaycanlıların rəhbərlik etdiyi “Haber Global” kanalı sözügedən açıqlama ilə bağlı “Azərbaycanın dini liderindən absurd açıqlama” başlığı ilə süjet yayımlayıb.\nKanalın mövqeyi olaraq bildirilib ki, Allahşükür Paşazadə Azərbaycan xalqının duyğularına sayqısızlıq edib: “Şeyxin hər bir açıqlaması haqlı olaraq böyük etiraza səbəb olub. Qarabağ islam torpağıdır, açıqlaması belə qərəzlidir. “Qarabağ Azərbaycandır” demək bu qədərmi çətindir?”\nMaterialın sonunda isə qeyd olunub ki, 72 yaşlı Allahşükür Paşazadə təqaüdə çıxmalıdır, çünki bütün Qafqazın şeyxülislamının İranın mollası kimi davranması qəbuledilməzdir.\n“Haber Global” kanalı Nəqliyyatı İntellektual İdarəetmə Mərkəzinin sabiq rəhbəri Elnur Abdullayevə məxsusdur.\n"Şeyxin vəzifədən çıxarılması real görünmür"\nSeymur Həzi isə deyir ki, şeyxin vəzifədən uzaqlaşdırılması real görünmür: “Azərbaycan hökuməti Türkiyənin təzyiqi və ya istəyi ilə hansısa şəxsləri vəzifəsindən uzaqlaşdırsaydı, PKK-nın siyahısında olanları kənarlaşdırardı. Açıqcası, mən belə bir şey gözləmirəm”.\nAzərbaycanın Şimali Kipri tanıması məsələsinə də toxunan AXCP sədrinin müavini bu məsələnin də Qarabağ problem kimi yarımçıq qaldığını deyir: “Azərbaycan Qarabağ məsələsini kökündən həll etsəydi, Şimali Kiprin tanınması prosesində heç bir problem olmazdı. İlham Əliyevin və Ərdoğanın yarımçıq siyasəti olmasaydı və Azərbaycan Xankəndini işğaldan azad etsəydi, indi Şimali Kiprlə bağlı rahat qərar qəbul etmək olardı. Ona görə də bu məsələdə Ərdoğanın məsuliyyəti İlham Əliyevin məsuliyyəti qədərdir”.\nİyunun 20-də Şimali Kipr Türk Respublikasında (KKTC) səfərdə olan Türkiyə Prezidenti Rəcəb Tayyib Ərdoğan KKTC-nin paytaxtı Şimali Nikosiya şəhərindəki Hala Sultan məscidində Qurban bayramı münasibətilə bayram namazı qıldıqdan sonra jurnalistlərin suallarını cavablandırarkən bu məsələyə toxunub.\nAzərbaycanın Dağlıq Qarabağ probleminin həllindən sonra Şimali Kipri tanıması ilə bağlı gözləntilərlə əlaqədar suala cavabında R. T. Ərdoğan qeyd edib ki, bu mövzuda tərəddüd ediləcək nəsə yoxdur: “Bunları qardaşım İlham Əliyevlə davamlı olaraq müzakirə edirik”.\nŞeyxülislam Ərdəbil məscidinin imamına cavab verdi: "Hörmətsizlikdir"\nİranın XİN rəsmisi: "Həqiqətən də Azərbaycanla yaxşı münasibətlərimiz var"\nİran danışıqlar üçün Bakıya adam göndərir


1 noyabr - “Özgürlüyün” dəfn günü » INFORM.az - Information Portal\nINFORM.az » Şərhlər » 1 noyabr - “Özgürlüyün” dəfn günü\n04.11.2015 / 17:08\n1 noyabr - “Özgürlüyün” dəfn günü\nNoyabrın 1-də - eyni gündə iki qardaş ölkədə parlament seçkiləri keçirildi. Azərbaycanda keçirilmiş seçkinin nəticələri daha çox yerli əhəmiyyətli məqamlarla xarakterizə oluna bilər. Türkiyədə bu dəfə keçirilən parlament seçkisi isə həm ölkənin daxili üçün, həm də geosiyasi anlamda nəzərdən keçirilir.\nNəticələr hamıya bəllidir. 2002-ci ildən hakimiyyətdə olan Ədalət və İnkişaf Partiyası – AKP bu növbədənkənar parlament seçikisində səslərin 49,6 faizini (parlamentdə 317 yer) qazanaraq təkbaşına iqtidarını davam etdirmək üçün daha beş illik müddətə xalqdan mandat aldı.\nMaraqlıdır, bəs necə oldu ki, xalq AKP-yə bu şansı 4 ay əvvəl – 7 iyunda deyil, 1 noyabrda verdi? İndi bu mənzərə çoxlarını düşündürür.\nMüddət az olsa da, iyun ayından bəri Türkiyə gərgin daxili təbəddülatlarla dolu bir dövrü yaşadı.\nBir tərəfdən heç zaman olmamış kimi güclənən PKK terroru, çoxlu sayda polis və hərbçinin şəhid olması, bir yandan PKK-ya qarşı silahlı qüvvələrin apardığı qətiyyətli əməliyyatlar. Bir yandan, 7 iyun seçkisinin nəticələrinə uyğun olaraq koalision hökumət qurmaq çabaları və bu çabaların uğursuzluqla nəticələnməsi. Digər yandan isə, bu ərəfədə Türkiyə sərhəddində, Suriyada beynəlxalq güclərin, xüsusilə Rusiyanın hərbi iştirakı. (Rus təyyarələrinin Türkiyə hava sərhədini pozması və s.)\nBu dörd ayda Türkiyə bu problemləri yaşaya-yaşaya həm də növbədənkənar parlament seçkisinə hazırlaşdı. Və bu gün demək olar ki, 1 noyabr seçkisi Türkiyə üçün müvəffəqiyyətlə yekunlaşdı.\nBu seçkidə CHP aşağı-yuxarı ənənə səsinə yenə sahibləndi. 2 millət vəkili artırdı. MHP-nin seçki qutusundan bir təhər çıxması da ortada. Növbədənkənar seçkinin birinci sürpriz edəni AKP oldusa, ikincisi HDP oldu.\nHDP 4 aydan sonra keçirilən seçkidə 21 deputatını itirdi. Və bu partiyanın itirdiyi millət vəkili yerlərini AKP qazandı.\nSeçkinin nəticələrini əks etdirən xəritəyə baxdıqda, bunu görmək mümkündür. 7 iyun seçkisində HDP bizim üçün də həssas İgdır və Karsa əldə etdiyi 4 deputat yerinin 2-ni AKP-yə uduzub. İstanbulda, Ərzurumda, hətta Diyarbakırda HDP-nin daha öncə qazandığı yerlərdən AKP-yə keçənlər var. Hesab etmək olar ki, 1 noyabr seçkisinin sürpriz nəticəsi\nAKP-nin təkbaşına hökumət qurmaq səlahiyyəti əldə etməsi deyil, eyni zamanda, HDP-nin ciddi itkisidir.\nBu səs itkisini iki amillə izah etmək mümkündür. Birincisi, 4 ay müddətində Türkiyə silahlı qüvvələrinin nəfəs dərmədən, hətta Qərbin “Dur!” çağırışlarına məhəl qoymadan PKK-ya qarşı amansız əməliyyatlar keçirməsi, ikincisi, HDP-nin ona göstərilən etimadı düzgün qiymətləndirib bir Türkiyə partiyası kimi davranmaqdansa, yenə də PKK-nın sözçüsü kimi davam etməsi.\nİraq və Suriyada bu və ya digər dərəcədə gerçəkləşmiş “Kürdüstan” ssenarisinin Türkiyədə baş tuta bilməyəcəyini yəqin edən kürd seçməni, ən azından sabitlik üçün HDP-dən səsini çəkdi.\n1 noyabr seçkisi “kürd açılımı” prosesini də yeni bir müstəviyə götürdü. “Özgürlük” xəyal oldu…\n“Bu seçki türk xalqının PKK-ya mesajı oldu”\n02 noyabr / 12:34\nTürkiyədə parlament seçkisi keçirilir\n01 noyabr / 09:02\nDavudoğlu canlı yayımda “Təkbaşına gəlirik” dedi\n03 oktyabr / 21:40\nRəy sorğularının nəticələri açıqlanıb\n27 avqust / 10:57\n21 avqust / 17:05\nNövbədənkənar seçkilərin vaxtı bəlli olub\n20 avqust / 13:39


Eksklüziv: Riçard Almeyda “Qarabağ”a qayıtdı | SuperSport\nƏsas səhifə Eksklüziv Eksklüziv: Riçard Almeyda “Qarabağ”a qayıtdı\nOxunma sayı: 2. 119\nSupersport.Az-ın əldə etdiyi xəbərə görə, “Astana”nın yarımmüdafiəçisi Riçard Almeyda “Qarabağ”a qayıdıb.\nMüxbirimizə məlumatlı mənbədən bildirilib ki, 29 yaşlı braziliyalı futbolçu Bakıya gəlib. “Qarabağ” millimizin üzvü Riçard Almeyda ilə danışıqlar aparır. Yaxın günlərdə tərəflər arasında razılıq əldə olunacağı gözlənilir. Riçard Bakıda danışıq apardıqdan sonra vətəninə qayıdıb.\nQeyd edək ki, 2012-2018-ci illərdə “Qarabağ”ın formasını geyinən Riçard Almeyda ötən mövsümün sonunda “Astana”ya keçib. Braziliyalı futbolçu Qazaxıstan çempionu olub, klubun heyətində 19 oyunda iştirak edib, çempionatda 1 qol vurub. Almeydanın “Astana”yla hazırda 2 illik müqaviləsi var. Avropa Liqasında qrup səddini keçə bilməyən Qazaxıstan təmsilçisi maddi problemlə üzləşib.\n“Borussiya”dan qələbə – Video\n“Keşlə” 4 futbolçunu yola saldı


Xaricdən alınan telefon yenisi ilə əvəzlənsə 2-ci dəfə qeydiyyat rüsumu ödənilir? – ARAŞDIRMA – Yenicag.Az\nAna Səhifə Banner Xaricdən alınan telefon yenisi ilə əvəzlənsə 2-ci dəfə qeydiyyat rüsumu ödənilir? – ARAŞDIRMA\nYeni Çağ Media Qrupu – Dekabr 05, 2019 - 18:26\nAzərbaycana xarici ölkələrdən ən çox gətirilən mallardan biri də mobil telefonlardır.\nTəsadüfi deyil ki, statistik göstəricilərə əsasən, 2017-ci ildə Azərbaycana gətirilən mobil və ya başqa simsiz rabitə şəbəkəsi üçün telefon aparatlarının sayı 819 min 324 ədəd, 2018-ci ildə isə 7,9% artaraq 884 min ədəd təşkil edib. Azərbaycan qanunvericiliyinə əsasən, fiziki şəxslər tərəfindən şəxsi istehlakı üçün ölkəyə gətirilən mobil cihazların qeydiyyata alınmasına görə dövlət rüsumu tələb olunur. Bu rüsumun məbləği mobil cihazın bazar qiymətinə uyğun müəyyən edilir. Həmin məbləğlər mobil telefonların modellərinə müvafiq olaraq Nəqliyyat, Rabitə və Yüksək Texnologiyalar Nazirliyinin (NRYTN) Məlumat Hesablama Mərkəzi (MHM) tərəfindən yaradılan saytda yerləşdirilib.\nHüquqşünas Asif Məmmədov verdiyi açıqlamada bu barədə istehlakçıların müdafiəsi ilə bağlı qanunda bir qədər zəif yanaşma olduğunu bildirib: “Bu məsələ ilə bağlı istehlakçıların hüquqlarının müdafiəsi ilə bağlı qanunda bir qədər zəiflik var. Çünki bu qanun xarici bazarla bağlı proseslərə müdaxilə etmək baxımından bir o qədər təsirli deyil. Mülki Məcəlləyə əsasən, alınan mal keyfiyyətli deyilsə, onu geri qaytarmaq alıcının hüququdur. Məhsul keyfiyyətli olmazsa, alıcının çəkdiyi xərc geri qaytarılmalı və ya həmin məhsul yenisi ilə əvəzləşdirilməlidir. Bu, ölkə xaricindən alınan məhsullar üçün də keçərlidir. Lakin Azərbaycana xaricdən mobil telefon gətirilməsi ilə bağlı qaydalara əsasən xaricdən gətirilən bu cihazlar “İMEİ” kodu vasitəsilə qeydiyyata alınır. Bir “İMEİ” kodu isə iki telefona verilə bilməz. Xaricdəki malsatan sizə satdığı keyfiyyətsiz telefonu əvəzləşdirib yenisini geri göndərəndə həmin yeni telefon başqa “İMEİ” kodla gəldiyinə görə avtomatik olaraq mobil cihazların qeydiyyat sistemində yeni telefon kimi qeydiyyata alınmalıdır. Buna görə də yenidən ödəniş etmək tələb edilir”.\nMəsələ ilə bağlı Nəqliyyat, Rabitə və Yüksək Texnologiyalar Nazirliyinin Məlumat Hesablama Mərkəzindən bildirilib ki, əgər telefonun hansısa detalının dəyişdirilməsinə görə “İMEİ” kodu dəyişilirsə və proses müvafiq sənədlərlə təsdiq edilirsə, bu zaman yeni “İMEİ” kodun qeydiyyatı üçün heç bir ödəniş tələb olunmur. Mobil cihazın özünün dəyişdirildiyi təqdirdə isə, yeni “İMEİ” kodun qeydiyyatdan keçirilməsi üçün dövlət rüsumu ödənilməlidir.\nEyni məsələ ilə bağlı Dövlət Gömrük Komitəsindən isə bildirilib ki, ölkə ərazisinə gətirilmiş mallar 3 şərt daxilində gömrük ərazisindən təkrar ixrac edildikdə onlara dair ödənilmiş gömrük ödənişləri geri qaytarılır:\naraşdırma, telefon, Xaric,